amanoisuno/poet huggingface dataset:
送春 釋居簡
曆頭恰恰三月小，銷減欲去未行春。祖帳不知春去處，清苕拍拍柳晶晶。
開田 釋居簡
曩說琛師邁往賢，不將大義答開田。欲懲後世人尸素，敢昧前修自棄捐。把似誕謾規信施，何如勤苦佐豐年。钁頭邊事超今古，僥倖逢年是偶然。
孺子祠堂 釋居簡
鈎黨開端慘弗舒，懸知隠逸未全疎。姦諛孔熾吾何與，名節雖高弊不除。盟鷺相忘尋水宿，冥鴻那復死巢居。瀾翻平地渾漂汩，柰此悠然一葉虛。
竹里 釋居簡
一畝摇湘綠，漪漪與靜宜。避人酬橘隠，延月賦襟期。鶴至自華表，客來歌竹枝。謝家蘭玉富，不似錦綳兒。
酬盧直院新荷 釋居簡
愛此青錢小，移舟傍淺湄。團青迎浴佛，脆綠未巢龜。翠幄鈿孤鏡，瑶田葑四維。微風翻嫩紫，半捲欲開時。
泣楊承奉 釋居簡
車纔閉戶成，輪未碾青冥。蘭夭騰餘馥，蕭榮獨欠馨。方看過秦手，續草太玄經。早惜黄陳死，無人哭小邢。
任大卿出龍眠度水羅漢 釋居簡
故家尋釣鰲，遺俗問佛世。喜逢十六人，不聞四句偈。風姿如隠槃，服御乃古制。開卷發遐想，瞪目得熟睨。絕溪將安之，深厲淺則揭。岸登植瘦策，石踞整壞毳。預流逮無學，勸進憚勞勩。巋然望等妙，迢遞苦跋疐。悠悠馬不前，亹亹駕輒稅。弗悟燕安毒，遂失遠大計。雙林受遺託，久視不得逝。豈知古龍象，所向必超詣。弗踐極則處，弗到弗小憇。朅來吊形影，相與話情契。丁寧勇著鞭，同振木方袂。
出入韻寄陸溧陽 釋居簡
溧陽令尹果誰歟，陸少蓬翁小伯魚。佳客來時須問字，丈人好處略瞻烏。俸錢撙節開家集，官事那容讀父書。獨欠舊時窮少府，琴堂相對撚吟鬚。
插田 釋居簡
秧撒纔成後，溝塍蒞事初。淺車防岸缺，密插趁行疎。處處隣相饁，喬喬莠旋除。夕陽歸牧豎，牛背數舂鉏。
刈麥 釋居簡
恨入崆峒渺，偏於麥熟時。謬將勤補拙，愧在素仍尸。仰識陰陽足，豐酬餠餌思。秋高禾黍實，不與宿根期。
靈隠方丈新閣接泗洲妙崧毀之 釋居簡
鄉來屋老拊巖稜，欲上看山謝不能。衡跨半天開複道，直從平地到危層。上方近聽嬰兒語，前塔遥分竺寺燈。昨晚亂雲收急雨，憑高如望海濤崩。
長興大雄寺陳朝檜 釋居簡
霜皮重複裹莓苔，不見君王過沛來。好處莫非前輩道，後生知是幾時栽。陰分背鄉青如舊，心愈剛明死弗灰。却恐登壇騷雅絕，亭亭似把碧油開。
泣錢長官竹岩  其一 釋居簡
十年同約故園歸，指點雲西鳳翥奇。錦綉裹山懷舊俗，琅玕披腹吐新詩。更無人悼淹翔屈，只有天爲慷慨知。令尹子丈三已矣，悠然喜慍不曾移。
泣錢長官竹岩  其二 釋居簡
掉鞅英躔並雋游，大巫皇恤小巫羞。未將所學酬知己，先與他人作忌囮。譛舌不中投虎兕，絡頭長恨死驊騮。山林獨有男兒泪，可是無情涕泗流。
寄趙仁和 釋居簡
劇繁迎刃聽裁剸，化自京師守令宣。處默有聲長殷殷，所聞無善不拳拳。戚聯閶闔天雖近，下若滄溟德更淵。任是靈椿根力淺，也應凡草不齊年。
即事 釋居簡
竹扉半掩不須敲，掠面融風著柳梢。燕子不知春寂寞，自銜泥補去年巢。
一菴 釋居簡
太極含三示極談，初無一字可名菴。明明未畫前消息，才落思惟便別參。
和睡翁鞏仲至賦頤蒙齋贈澄元妙 釋居簡
靜倚松門掩夕霏，不知求己去求誰。翳花旋掃無留蔕，蒙吝纔消即善頤。彖象尚堪明古意，茅茨聊復傍寒漪。是中餘地藏緘默，何處人間更有詩。
竹岩賦孫谷橋墦間圖人徒知獻諛可罪竹岩取受諛者併按 釋居簡
寧圖豕負塗，毋寫乞墦圖。枉著迂奇思，徒將媿賤夫。矯情工諂媚，失計墮闚閾。逐鹿身忘反，亡羊口謾糊。飽雖令己王，饑解把人驅。毫髮無新計，朝晡只故吾。有如扳佞倖，寧復顧揶揄。竭澤先崇貨，傾城後進姝。匿瑕彰外潔，飾詐護中洿。豕燎難逃虱，城崩孰縱狐。知幾屬明哲，先物在斯須。寵數占忘醴，歸心憶膾鱸。東籬懷醉令，故態舍狂奴。鴻聽雲沈跡，龜寧尾曳塗。盍觀薇蕨瘦，弗與割烹殊。不智方能諂，非愚肯受諛。欲邀天爵貴，廉恥乃菑畬。
拙齋 釋居簡
大巧曾聞竊得靈，主司關籥鎮隨身。巧還有盡無如拙，却笑天孫未識真。
盧玉堂報遣人問訊水心 釋居簡
用舍見人物，抑見天地心。生人於此時，所繫亦以深。時哉薄其祐，全力吾不任。向來鄒魯人，抱此空沉吟。此身眇如芥，列國紛於鍼。芥鍼求抵當，機括常差參。沒身雖不遭，道在終不沉。朣朣千丈光，照耀不啻今。公乎鄒魯傳，軒冕如山林。我亦山中人，不忍鳳鳥瘖。加餐爲公禱，以答天地心。
聞謝司直晦齋赴闕 釋居簡
謝老久不見，引領谿雲隅。想隨鵷鷺行，華簪小踟躕。薄俸不暇給，素約不願餘。棋局消日長，局終還擁書。書中有何好，剔抉排根株。飛電老逾碧，分毫惜居諸。一燈伊洛傳，冏冏分庭除。鄉來鯨吸川，今也川泳魚。靖節老止酒，亦復自荷鉏。悠然羲皇上，不知今何如。
謝晦齋倅嘉興 釋居簡
春風藝蘭茝，采采山之阿。廣庭拓餘地，華風日編摩。芳潔漸可冀，榛莽常婆娑。紫芽茁新馥，薰蕕相錯摩。引類連根株，圖蔓費斧柯。何知種植勤，苦心忘鬢皤。九畹與百畮，恨少不恨多。薿薿謝庭玉，比德元同科。餘光燭槜李，散采摇清波。太湖跨三州，如此明月何。
浄照律師葬母塚上生芝十二莖關子長縯倚松饒德操賦詩後九十餘載余亦賦 釋居簡
尸羅爲源孝爲根，一根豈止十二莖。沉香亭北爛繒綺，浪花浮蘂爭欣榮。喑喑泪滴塚上土，只有天知此心苦。地靈薦瑞天不靳，付與千人萬人覩。詩人史法語不浮，旌孝筆端回萬牛。紫芝不老亦不槁，兩公之詩更新好。
櫂歌 釋居簡
後夜朣朧魄載生，官塘猶自有人行。十年滴盡征人泪，不盡彎彎月子聲。
悼志首座 釋居簡
花雨散初筵，歸來耨寸田。行空梁複道，拓地閣諸天。木槁春長在，爐冰火不然。旦評溪上寺，猶自說耆年。
送趙栖巖分司池陽總幹 釋居簡
九華空衆山，尤物在塵寰。迥出雲雨上，朝來眉睫間。有人皆毓勝，無豹不藏斑。官舍軒楹豁，憑闌莫掩關。
鳳翥行 釋居簡
破輿不窗簾不旌，短長後先白四丁。旋牽毳衲裹秋鬢，月露點滴垂青冥。平明驅入三家市，市人驚見左右視。笑云非病亦非狂，不與人同與人異。抑非湖海空橘陳，不老不死亦不靈。不然天台石橋寺，丹碧剝落泥應真。須臾一棹脩門去，却遣破輿歸鳳翥。謂言只借此樣僧，非此樣僧莫借與。
於潛尉陳時齋獲賊 釋居簡
小隊氣晶晶，平常白面生。沈冤資大勇，凶膽折先聲。山鬼晨猶寐，隣厖夜不驚。歷陽窮少府，此話恐難并。
九日 釋居簡
西風只識黄花面，不識登臨吊古心。空打孟嘉烏帽落，挂人唇齒到如今。
寄寒泉 釋居簡
貧則安之豈病焉，乘桴未暇况箋天。翰林足避將軍污，內史灰從廷尉然。口伐固應無大敵，筆耕元自有豐年。講明人爵君何欠，只欠蘇司業酒錢。
後潘 釋居簡
後潘水上竺仙家，領客來分竹裏茶。明日歸時須記取，白蘋賸采半開花。
前彎 釋居簡
反關蓬蓽了殘書，弗到前彎一月餘。不見蓼花紅照水，安知秋色到西余。
九日 釋居簡
瓦鼎松聲漲苦荼，替杯中物泛茱萸。白衣不識緇衣客，自擷寒英插古壺。
霜曉 釋居簡
江楓霜後醉痕朝，商略隨風趁落潮。勾引梧桐三四樹，不留一葉到今朝。
廣教不厭亭 釋居簡
眼挂層巒醉益青，旋疑身是出山雲。一泉一石忘情地，都作鴻溝與俗分。
趙府錄官滿  其一 釋居簡
平反固盡情，此話久彌新。動以中爲的，居嫌恕寡隣。暗螢方自照，屈蠖倩誰伸。好在庭前樹，長懷雪後春。
趙府錄官滿  其二 釋居簡
蕭洒宣城掾，仙源似布韋。欲疏伊洛正，不與父兄違。霧隠雖如晦，胎仙弗願肥。暮雲無限思，金溜一竿微。
送沈少卿 釋居簡
懷哉小隠侯，如水秋練練。又若廉泉廉，練江靦言面。一介不取人，振滯亦賑貧。秉彜不可奪，實德無虛名。我欲借寇君，九虎限天海。不知穹壤間，誰是寇君代。行行拜新渥，新紉紫荷橐。何以爲雙壽，楊州一雙鶴。
按曲圖 釋居簡
八繭蠶抽獨繭絲，舞衣嫌重要纖絺。君王自按霓裳曲，直到坡前駐馬時。
移梅 釋居簡
雪消時候带花移，花笑移遲不振奇。今歲弗須嫌早計，趁它一點未開時。
移梅竹謝彰教寺事 釋居簡
蒼玉根連白玉條，濕雲冉冉碧蕭蕭。花含鼎實宜先發，節笑心空貴後凋。友此雙清同日種，聽它六出幾時飄。不如楊柳江邊樹，惠淺恩疎怨不消。
畫虎行 釋居簡
是中毒厲無停輈，更復外爲物我謀。汝寧殘暴我寧爾，爪距銛利何從投。形與氣侔天所命，陽盪陰摩成厥性。劃然殘暴反其初，一瞬回頭如失影。影不隨形竟何有，直與太虛爲戶牖。李生解衣盤礴時，筆端別有百步威。
代人挽竹岩錢長官 釋居簡
絕筆走龍蛇，光寒瘴水涯。賦寧爲問鵩，騷不反懷沙。秋老半巖竹，春歸三縣花。誅姦埋古鐵，英識欠張華。
代人與趙倉使 釋居簡
江淮倚襄沔，兩紀當分拏。皇天憗一老，一正遺萬差。長城蔽江漢，雙駿騰渥洼。英靈萃千載，智勇出一家。以德不以威，以靜不以譁。以信不以欺，以儉不以奢。躋人上衽席，含哺相咿啞。胡馬飲江水，獰飈掃蒹葭。月明戍樓嘯，風急秋城笳。邊勳一夔老，史筆五色花。遺烈在伯仲，奎畫崇褒嘉。遞迭吹塤箎，嘈雜空淫哇。玉節飛先聲，一道爭傳誇。單騎造閶闔，三舍日未斜。野䔩飯山舘，龜手疲馬檛。霰雪皴衣稜，敢憚千里遐。雙旌與五馬，所至弓刀遮。慘舒出顧盼，輝光生齒牙。笑公後其樂，白日無精華。次邊隔江東，糴湧無從賒。赫炎苗不蘇，瀲灧圬不芽。紫葵圃不畦，黄粟山不畬。扶携及襁褓，顛踣如蓬麻。相看盡菜色，槁立疑帝豝。精明見家法，了事才咄嗟。所急先民天，以次清胡沙。
聞澗泉韓仲止訃 釋居簡
霣團華月鎖重雲，底處朣朣魄載新。空使霜蟾同轉轂，不容玉斧伴修輪。身雖全節扃泉戶，天亦何心死谷神。窗外竹間梅數樹，爲誰消減雪中春。
謝江東丘少卿漕使 釋居簡
宣城阡陌連當涂，山田瘦瘠圬田腴。築塍作圬九十四，頻年風水圬爲湖。圬中饑氓水入戶，私迫公催猛如虎。三分更索水花苗，名色創聞氓不諭。流移轉徙道邊泣，併日不能謀一食。有生誰弗惜天年，望望誰寬倒懸急。江東使者愁上眉，惄然軫懷若調饑。疾呼官吏訪田里，蠲租除賦甦顛隮。勸糶開倉賑寒餓，氓命垂垂出湯火。貪殘俗吏漫窺窬，狡獪猾胥成㦬懡。家家禱公願公壽，千億子孫天地久。宣城彰教住山人，斐然相此歌謠聲。
別宣城元僚府掾二趙柬諸名勝三十韻 釋居簡
大緘遣吏牘，小緘手自抄。兩緘九鼎重，只覓一把茅。把茅住山人，莫識所以然。或云爾當去，雲毳風翩翩。問之何因爾，拱默俟風旨。就列乃陳力，尸素輒屏棄。靜推尸素元，展轉竟未安。一日不自營，一日不敢餐。竹疎不肯蕃，梅瘦不肯肥。豆瘠不加實，菊瘁不受醫。種植係勤墮，肥瘠繄天時。極力敢不勉，强智終奚爲。年年縣官租，急不啻星火。今年水粘天，經冬首陽餓。人言爾何愚，冉冉霜茁顱。料不閲墳典，豈暇觀奇書。所學昧日損，區區使人忿。不識諸方玄，况復衆妙本。列剎鼓鍾沸，四方走檀施。問爾胡不然，我則異於是。孄安只牧牛，琛師獨種田。老農與老圃，聖智願學焉。日日洗缽盂，吾豈尸吾廬。丁寧勿它斥，只斥山澤癯。謬聞世道隘，樂此山林大。山林今復然，老我不足汰。西南天一隅，首丘亦有狐。雲爲故山雨，珠曾還合浦。竹扉閴無人，柏子芳嫋雲。貝葉照窗几，沈潜報知己。
百喜圖 釋居簡
比翼飛梁跨碧潯，玉繩低轉夜沈沈。一年一度叢霄去，却下人間送好音。
謝權府惠府判辨祖相死於邸中非商賈者  其一 釋居簡
跼蹐復跼蹐，何以昌山林。華風日遄邁，謬恐山不深。層巢墮孤鶵，一壺藐千金。苦心念惸獨，霣涕翻秋淫。
謝權府惠府判辨祖相死於邸中非商賈者  其二 釋居簡
天書少室價，賈豎晞天恩。一錢一滴蜜，不甜雲水僧。冰檗寧苦寒，貨殖其何能。炎岡鎮烈烈，玉石難分明。
二月十三大雪 釋居簡
婁慶嘉平白，中春入眼疎。玄冥疑倒置，古史豈忘書。凍抑花慵笑，顰嗟柳不舒。物稀端是瑞，瑞應不宜虛。
送江西倉使魏奏院 釋居簡
養廉便似挂衣冠，數米晨炊度百囏。一節易爲千里別，萬金難售十年閑。舊從石筍曾招隠，新種梅花試住山。老去益高華玉價，區區少室謾追攀。
題水仙梨花菊蒲萄梔子  其一 釋居簡
澄鮮無地著樓居，自惜娉婷鏡碧虛。青女不知華玉煖，綠扶綽約翠霞裾。
題水仙梨花菊蒲萄梔子  其二 釋居簡
楚楚冰綃霧縠裳，鉛華消盡弗忺粧。曉雲不入朝雲夢，賦入閑居亦擅芳。
題水仙梨花菊蒲萄梔子  其三 釋居簡
蕭爽花中舊隠淪，名齊宿莽著騷經。殘英只傍枝頭老，收拾芳鮮飽獨醒。
題水仙梨花菊蒲萄梔子  其四 釋居簡
藤搴翠朵剪輕柔，小壓涓涓翠玉流。一石可償千日醉，凉州未必似楊州。
題水仙梨花菊蒲萄梔子  其五 釋居簡
嫩玉溫柔浄弗瑕，凉雲綴葉借春華。水風池閣簾櫳靜，小試微薰著一花。
采石吊古 釋居簡
高情付酒巵，心事洗咸池。醉誤飛蟾急，吟嗟取日遲。竟天鵬不展，酌海蠡奚爲。風月三千首，何須竹帛垂。
就以道池上假山 釋居簡
數朵忽橫翔，雲生午樹凉。恍如江上畫，移向澤中藏。絮落魚翻影，花飛蝶趁香。却疑閑日月，只在此間長。
送碧雲菴主歸江西 釋居簡
碧雲獨擅香城勝，近與唐朝處士隣。舊出山來空蕙帳，今回首去厭京塵。菊荒尚有霜前馥，荼老寧無雨後新。勞苦玉泓清淺了，解嘲怨鶴斷猨嗔。
賀曹秘監 釋居簡
隴蜀歸來寵更隆，舊盟鷗鷺望鵷鴻。一時父子俱佳士，異代師生各少蓬。芸不用防新蠹損，腹須頻曬曉曈矓。道山自是樓居樣，還與岷峨一笑同。
謝陳紫薇致香秔一再寵和仍次韻  其一 釋居簡
精瓊老瓦汰沉沙，蜂掠殘零晚未衙。功謝囊中餐玉法，鉢分天上縯綸家。蔓雖引去徐留蔕，鞭欲行來嫩挑芽。野蔌衆多煩飣餖，敢從一筯萬錢誇。
謝陳紫薇致香秔一再寵和仍次韻  其二 釋居簡
一掬甘泉煮白沙，群峯秀整似排衙。無錢買帖臨求米，背俗論交類喪家。續遣新吟欺白雪，又如活火剪黄芽。海商不惜兼金價，傳向雞林國裏誇。
謝陳紫薇致香秔一再寵和仍次韻  其三 釋居簡
可能擲米化丹砂，更記人間早晚衙。腰欲直伸輕五斗，供慙素餐漫千家。清新變雅多奇態，鄙吝消它幾許芽。不是鳳池提此話，紛紛浮俗浪傳誇。
送趙西里官滿歸永嘉 釋居簡
宣城歸到西湖寺，朋舊如沙散不收。盟鷺又隨西里遠，驚猿空伴北山愁。同途好友須題品，可意佳篇便獻酬。摘得甘花煩見寄，趁它大火未西流。
寄處州高使君疎寮 釋居簡
鑄劍湖東景緯明，蜿蜒飛去水猶腥。欲從正脈疏清鏡，不信同流有濁涇。千騎道山僊部曲，三岩畫幅老丹青。一帆送客供吟眺，數盡長亭與短亭。
石窗 釋居簡
凝厭綺疎塵，玲瓏沓數櫺。櫺風隨絮入，隙月带雲零。煖靄寒猶重，秋聲夜不扃。掃除平整處，欲了客兒經。
枝巢 釋居簡
欲掃囂塵跡，枚條自改門。籟虛秋斷續，花冷月黄昏。鳩拙休相笑，鴻冥倘可捫。逍遥與齊物，一等不須論。
史孟博作軒 釋居簡
崔嵬方駿奔，斗次又鵬騫。紫翠新如染，青巉俯可援。雲低天漸近，雷怒雨隨翻。變化才俄頃，何須問化元。
寄嚴州陸使君 釋居簡
新棠陰接舊棠陰，獨向千峯榭上吟。厚俗工夫聊變雅，無弦音響付知心。雲開老兔纔飛上，塵避靈犀不敢侵。老釣磯前清可鏡，星星應未點華簪。
曲肱室 釋居簡
妄覬或逢周，華胥掉鞅游。戰蝸甘死敵，蝑蟻竟生侯。白晝嘲便腹，清談到枕流。無人在陋巷，誰識黑甜羞。
贈鄭尊聖 釋居簡
束髮親前輩，三朝習舊聞。橐虛藏缺研，刻斷綴殘文。耆古尋無跡，嗟今獨有君。憐君貧似我，分贈只溪雲。
唁趙恕可府錄丁母夫人憂  其一 釋居簡
江東尋勝日，月幌怕寒侵。步轉屏陰玉，花挑蘂盡金。區區留客意，的的愛兒心。有子母不死，因君感更深。
唁趙恕可府錄丁母夫人憂  其二 釋居簡
懿質閑貞訓，宗閨著令儀。子蕃知必貴，隣好爲頻移。素節尊勤儉，彤椽吐倔奇。滔滔東注恨，何日是還期。
菊磵卜居 釋居簡
王師且願休，小爲蕺山留。五月凉時過，千岩勝處游。子耕無父業，弟唱有兄酬。好在牛腰軸，丁寧莫暗投。
次韻盤隠陸別駕先賢堂下月夜見寄 釋居簡
自與先賢分不生，酒船隙地鶴隨行。橋闌架碧疑虹跨，葑畛圍香擬岸橫。凉度綠雲花不寐，盡餘紅淚燭須更。明朝秋思誰先得，笑聽蘋花與蓼爭。
劉誠道訪疎寮 釋居簡
歸途弗辨處州詩，大雅遺音鑒賞稀。先自有田皆種秫，豈應無子不傳衣。華緘不貴中朝士，草具甘分北宕薇。老矣菟裘何許問，摇摇心與去帆飛。
題北山雨餘南屏春曉兩手卷  其一 釋居簡
晴拂孤山破曉陰，暝煙猶在柳邊深。試從淡墨微茫外，商略青層到碧潯。
題北山雨餘南屏春曉兩手卷  其二 釋居簡
綺疏新響囀綿蠻，綠重紅輕尚带寒。老去倦舒南宕嘯，更將橫幅與誰看。
贈四明言上人 釋居簡
太玄譏太白，淡掃却清新。紙上忽垂實，鏡中如寫真。荔丹晴態度，桃暈雨精神。說與鉛黄手，緇雲不受塵。
南屏春曉圖 釋居簡
塔穎透雲天影曙，水塍分畛葑痕青。鷺鷥睡起忺初日，瘦立樓東柳外汀。
懷趙府錄 釋居簡
知義稱仲子，義豈仲子明。康章果何事，其如通國人。國人眼芒羊，眇視終不親。悠悠鹿爲馬，擾擾丹成青。軻豈好辯哉，隠若不得平。斥矯如斥羊，子孝俾孝信。高風既偃草，雄辯如建瓴。真固易爲贋，贋亦難逃真。至今百世下，粲粲日與星。向來宣城掾，趙擅梁楚聲。束書甫言歸，議者紛而紜。番騰巧如織，萋菲駢相新。老我若病瘖，不覺勇自鳴。掾自仙源來，世襲清流盟。家法凜雪霜，厥緒方振振。諸父相頡頏，渭陽更輪囷。佞賢决雄雌，霄壤與渭涇。軻死雖無傳，此舌死不泯。不與智者道，此道誰商評。
送常倅陸盤隠 釋居簡
昔人未强仕，不食太官粟。悠然於此時，已展籋雲足。人生五馬貴，入手弗轉矚。我恐州縣間，不足峙鸞鵠。蜀仙負郭田，二頃舊鉏玉。千年玉不槁，丁寧戒芻牧。陶山元祐家，文采世相屬。它日訪襟期，需君玉田熟。
四香花圖 釋居簡
虛空講得四花飛，更著鮮風款曲吹。直至如今無復見，笑憑子墨寫新奇。
茤谷 釋居簡
賦就垂天起隠淪，鶩飛難並鵠亭亭。池塘早已騰春馥，龍麝何煩亂德馨。虛應有神元不死，靜觀無物不長靈。雙眸弗見南州士，莫作西山雨後青。
續茤谷楊兄枯荷行 釋居簡
水冷秋不痕，鏡我雙蓬絲。舉頭見池葉，惄若絲不滋。美人空谷歌無衣，問秋霣葉胡不思。葉紉成衣弗堪著，老洲宿渚無蘅若。冰冷可煮枯可然，蕙風撚指浮碧漣，脆綠嫩紫仍田田。
洗苧歌 釋居簡
白水浣白苧，濯濯霜不如。亭勻揀經緯，霜澌寒疎疎。天質本無玷，况復隨時染。秋陽曝皜皜，不受紅紫諂。丹茸碧縷明相掩，玉手苧紗秋瀲瀲。拜了穿針樓上月，細與天孫話新潔。
白苧歌 釋居簡
經紗纔上機，梭飛玉攕攕。怕君尋春遲，落機寬裁衫。春心亂如蓬，冉冉隨春霏。芳逕曉沾露，軟塵紅上衣。歸來恨塵污，湔衣浣紗處。難湔芳露痕，易湔衣上塵。
毗陵三題  其一 釋居簡
闖簷起淵潛，濤怒欲翻壁。兩雄競厥壯，跼領勇舒脊。令人未見神先悸，如見當年李生醉。醉鄉汗漫渺無津，墨蜚素壁風蜚腥。驤雲掀霧妙入神，不特神妙尤奪真。鄉來識真人已朽，所見不知如此否。或謂此兒鱗介胄，幻作人間寫生手。坐令五月六月間，商羊起舞旱魃走。客窗夜老聞天籟，逸響琅然風雨晦。曉入西游柱史家，因知壁有蜿蜒沕。
毗陵三題  其二 釋居簡
太平寺壁滄煙浦，亭勻剪得尋丈許。初驚洶洶欲掀天，熟視方方不踰矩。潛珍毓怪疑無數，又疑勇鬭鯨鵬聚。掩歛光芒不呈露，定在崩奔漩澓處。三江既入九派分，南江北江相與隣。中泠一滴渾不得，滔滔清徹岷山脈。故家門掩岷山雲，送江入海闚蓬灜。山遥海闊三萬里，一芥不浮長止止。六鰲不動風不摇，爛銀城闕明霞起。回頭觀此破屋壁，千濤萬浪尋無跡。鄉來有術只觀瀾，只今觀畫寧無術。
毗陵三題  其三 釋居簡
故國有喬木，獨孤去思處。陳祠後庭曠，落落肆蟠踞。輪囷平地起，婆娑半天去。亭亭若爲高，滴翠重於霧。冰雪不知凜，春秋不知數。雲仍今幾何，梁棟亦云婁。攀可梯天雲，涉可航海具。玄鶴問耆壽，老鳳停孤翥。前年雷破山，裂木如折筯。俯觀數州地，屹立障瀾柱。雖云不附麗，亦豈無佽助。百圍振虛籟，言嗟漆園誤。溜雨四十圍，詩史誕彌著。鏘然古柏行，誰領末後句。一畮蔽蒼苔，回顧空蕃庶。
毗陵三題  其四 釋居簡
獨孤手自種，操與獨孤雙。風怒掀秋幹，濤翻響暮江。卷它新步障，開此碧油幢。千載東歸鶴，時來話舊邦。
惠山歸晚辭縣齋小集 釋居簡
癯冰瘠雪凝霜澌，凍澀苔痕老更奇。旅雁退飛寒力勁，水邊雲冷出山遲。
偃金竹 釋居簡
抉石霜虬小，金膚欠玉鱗。若虛終踐實，寧屈不求伸。瘦卷輪囷操，寒低傴僂身。篔簹舊模寫，無此老精神。
聽紹上人琴 釋居簡
悠然勇變劃然鳴，古恨沉沉易水生。短髮不禁愁觸緒，恰如猿叫第三聲。
賀陳中書除夕郎 釋居簡
小舟回櫂清苕曲，林下新傳拜夕郎。品固自高庸借重，官非因夭始騰芳。人都不到天游處，馬尚能尋夜直堂。只尺鈞衡住無屋，萬間庇士可曾忘。
醉農圖 釋居簡
楚袖回旋趁楚歌，曲終無策庇青娥。番嗟隆準當時樂，少似雞豚社裏多。
老仙平沙落鴈 釋居簡
楚天如紙字橫斜，紙闊行疎對落霞。傳得夜來沙上影，不傳書信伴梅花。
台州使君趙寺丞致饋 釋居簡
滔滔銀浦寒颼飀，一涓一滴皆清流。向來却立望雲漢，朣朣華月縣高秋。霞標一萬八千丈，雪兔霜蟾在其上。光分四海凉如水，小試丹丘一千里。
寄黄巖趙長官 釋居簡
昔住白雲城裏寺，清標曾揖兩巖高。叢卑舊憶曾棲棘，縣壯新傳略奏刀。把似山林今日看，弗須湖海向來豪。時人只識鳴弦手，不識無弦似醉陶。
贈因長老 釋居簡
金猊鐵脊鐵腰頑，趁鼠隨狐屈折難。因是正因須自信，避些炎熱耐些寒。
次曹少蓬梅花韵 釋居簡
澗邊尋得壓殘枝，遠寄蓬仙換得詩。闖水花多凝雪重，漱冰香透出山遲。笑從秘府朱顔索，潔與緇雲素幌宜。簷隙一痕華月墮，伴蟾蜍玉惜貞姿。
別陳給事諸公赴陸府判盤隠之約 釋居簡
挂包妃子墓田居，餘地無錢買一鉏。隣寺笑貧稀住計，孤山嫌怪索離書。鴻雖自去何須送，鷗不曾親儘不疎。亟欲寄聲尋便武，只煩三十六鱗魚。
吊猿 釋居簡
巫硤第三聲，無愁亦怕聽。養鉛煩護鼎，獻果伴看經。失樹難忘返，投籠不畏扃。舊銘曾瘞鶴，猿瘞亦宜銘。
太守勸耕別駕有詩子弟賓客皆和 釋居簡
華風煖入勸耕巵，後苑詞頭欲下時。父老怕公歸覲速，鶑花惜日燕歌遲。肥生鴨頂痕遵渚，嫩學鵝兒蔓染絲。好是東郊元祐寺，兩年千騎駐旌旗。
次韻盤隠新亭 釋居簡
管領風煙一半閑，池南池北畫闌間。紅添蜀綺漸成韻，綠間湘瓊過得斑。待燕欲歸簾盡卷，惜猨蜚去柵猶關。種花先課園丁最，看到叢犀賦小山。
梯飈 釋居簡
凉腋拊岧嶤，可捫叢玉霄。一層高步武，千仞拔塵囂。明月秦簫斷，雕盤古篆消。天漿幾時熟，款曲試芳瓢。
石上坐忘歸 釋居簡
獵獵并閭起暮寒，秋聲隠隠落秋湍。偶然石上聞天籟，橫膝焦梧不足彈。
書壁圖 釋居簡
雨澀蒼崖墨色鮮，長安猶自犬羊羶。試臨舊刻思天寶，末上先題十四年。
送俞司戶 釋居簡
落日東郊寺，春風北固橈。三年控吳楚，幾度到金焦。岸綠晴初重，汀紅雨後消。蒲牢鳴夜半，款曲度楓橋。
王寺丞後圃 釋居簡
不獨甘棠茂午陰，浄如止水照人心。樓通閶闔天垂斗，雲鎖蜿蜒鼎篆金。袖裏有春還自樂，尊前無客不能吟。古菱花裏青青鬢，半點吳霜不敢侵。
强齋高使君假山 釋居簡
呼猿洞口冷泉灣，盡把天真作假看。低切一峯庭際立，屹如九仞坐中寒。閑來不覺留連久，好處方知鬭砌難。尤物移人易成趣，莫嗔强健懶彈冠。
題張於潜畫軸五首  其一 釋居簡
百尾誰傳觳觫真，淺緇輕拂替丹青。逸群大武如曾見，不見當時挂角經。
題張於潜畫軸五首  其二 釋居簡
昭陽燕子一雙飛，涎涎隨風懶哺兒。可是劉郎無醖藉，不教嬪御讀周詩。
題張於潜畫軸五首  其三 釋居簡
老髮鬅鬙兩髻丫，天台山裏老煙霞。閭丘別後無蹤跡，又在蘭陵故相家。
題張於潜畫軸五首  其四 釋居簡
玉虎嘶蟾噎萬鼉，五雲低處湧蓬婆。平生海若嫌模寫，如此梁生狡獪何。
題張於潜畫軸五首  其五 釋居簡
飈生凉腋策茶勳，欲御剛風度海雲。任是蓬萊更高處，叫蒼生苦有誰聞。
送王寺丞 釋居簡
公來蘭陵州，舊俗如解酲。封中小草木，薿薿皆精神。鄉來矜陸梁，今也猿鳥馴。鄉來矜巧詆，今也伏不伸。扊扅謹夜戶，兩載俱撤扁。舟車集大賈，庠序登秀民。外則倉廩實，內則府庫盈。此特餘事耳，外此請具陳。時方尚武力，習閲鋒選精。黄金不愛惜，中的咸賞勤。重信不重金，貔貅肝膽傾。悠然一寸丹，秋水風泠泠。脫使玷如粟，孰掩離婁明。離婁寂無覩，只賦荆谿清。
送郡齋兩客  其一 釋居簡
五馬尊前客，長沙太傅雙。疆侵過秦論，騷反度湘江。晞露紉春佩，留蟾款曙窗。束書還小隠，靜勝掃紛厖。
送郡齋兩客  其二 釋居簡
賓主在蘭陵，清哉勝挾冰。弈機明揖遜，酒令旋番騰。池草春雖度，溪藤價益增。梯飈十二曲，曲曲款吟朋。
酬盤隠別駕  其一 釋居簡
早悟玄元一曰慈，持身有本是無私。戒將重帚傷螻蟻，弗買生魚餵鷺鷥。桂實松高宜壽此，竹清梅瘦亦如斯。吟成換得神仙骨，不枉憑闌撚斷髭。
酬盤隠別駕  其二 釋居簡
隨官曾讀頌中興，符竹將分第二燈。一氣所鍾清似鏡，十成相肖澹於僧。紅栽水玉不多日，碧數霧鬟無數層。臺上只教猿自嘯，秦簫雖美弗同登。
求圖記古字於何老漁 釋居簡
古意蕩不反，古聲今亦亡。一期甜畫貴，幾箇淡交長。馬去有時反，豹饑無處藏。劉郎鬢先老，猶得訪何郎。
泣瓜廬薛景石 釋居簡
夢與瓜廬別，平明見又玄。偏傍蕃手校，奇正想心傳。穀賤煩豐豕，風酸噎瘦蟬。阿伶墳上土，滴不到重泉。
新竹 釋居簡
嫩青霣籜未禁摇，細字何煩扈碧綃。乘月露梢須點滴，少留墨色到明朝。
贈筆工 釋居簡
散捉紫毫新脫穎，玄泓渴飲淬鋒寒。將軍翰墨場中老，避槊方知奪槊難。
菊磵蘭石松菊手卷 釋居簡
髯高江漢歸，化作木石妖。槁樹怪槎枿，俱趁毫端朝。蒼蘚並砌泣，老棘傷秋彫。篠簜霜不蕃，蘭茝春方饒。抵死蘭茝傍，不肯著艾蕭。坡陁數片石，仙袂拂不消。定知何處見，五老前山椒。
酬盤隠總餉園中之什 釋居簡
總餉園中賦詠佳，可曾誤指玉鈎斜。煙鬟闖戶青浮玉，羽蓋亭雲綠護花。瘦竹引風留客旆，長江流月去誰家。暮天漾漾隨潮展，彷彿西興渡口沙。
舟中貽趙野雲之官三衢 釋居簡
笑君吟似飲中歌，船貼清溪翠卷羅。夢枕熟時忺晝永，午陰團影得凉多。官非奉禮寧如賀，家豈楊州舊姓何。試問柯山棋一局，不知曾爛幾人柯。
酬盤隠別駕七夕 釋居簡
水風池舘濯明粧，兩袖澄鮮竚晚香。金注月波秋未滿，銀開星渚夜生凉。素憐醉客陽辭酒，纔就新題略舉觴。拙不可窮安用巧，聽他乞得巧人忙。
逆風 釋居簡
劈面東風不肯西，西州客子莫顰眉。一從四國流言後，直至如今不反吹。
野雲赴三衢酒官 釋居簡
跌宕四十年，吳霜變玄髮。卓然所不變，傲寒勇彌决。醉翰筆爲祟，狂歌酒作孽。煮字不療饑，袖手不求熱。囊羞一簪直，腰嫌五斗折。狼飽千里肉，豕卧半尋穴。於菟道邊窟，螻蟻夢中垤。驥困黄泥阪，駑踐黄金埒。臣朔漫詼謔，侏儒笑明哲。生女不生男，跨竈亦超絕。安得徑尺蟬，冠此半簪雪。縣官嚴榷酤，一官弗徒設。安知滌器時，已有諭蜀節。莫羨白頭吟，自看柯山月。
送湯少瞻見疎寮 釋居簡
而翁扣竹扃，拈出兩詩新。凉柄駸駸置，秋檠隠隠親。年勞須制勝，日益是刊陳。翰長淵源地，山陰試問津。
寄寬堂趙左藏 釋居簡
玉壺飲湖淥，决眥連雲根。霜蟾駕飛轍，萬頃秋不痕。懷哉壺中仙，弗鑑行潦渾。一衿洞冰澌，三舍祛塵昏。玉盌勺冷瀣，瓊佩經芳蓀。賸擷書傳香，鮮騰水花芬。愛閑受遠次，負郭成荒村。廣文飯不足，北海酒滿樽。弗春長熙熙，弗約常存存。氣餒貴益賤，道在卑逾尊。安知忘情地，豈在炙手門。只與白鷗說，莫與俗子論。
送范主簿 釋居簡
考績果何如，三年上上書。官箴小能大，俸給少常餘。款客壺觴靜，尋僧水竹虛。麥船容借便，石浦訪樓居。
寄陳給事 釋居簡
別元龍了別西湖，到得蘭陵二月初。沉想金閨隨夢熟，楷書玉楮問安疎。傍人燕子新巢小，得友鶑雛煖翼舒。落落環中有餘地，道樞旋斡看虛邪。
送趙司理 釋居簡
未報金陵大閫書，鵲聲猶自繞庭除。若非尚德嘉同姓，應是蒐才副所如。寒日鷺洲千點雪，舊時燕壘幾番雛。江東可是無諸葛，不記于家有小千。
送滿上座 釋居簡
文公住處兒時到，尚記崔嵬紫翠聯。隔岸土封劉氏藁，它山石刻杜陵篇。天開雙闕凌飛霧，經注千名富近年。倘有異時陳伯玉，潸然爲我作欣然。
芙蓉盛開 釋居簡
霣霜槁百卉，拒霜獨開花。寒驅煖消落，秋借春韶華。酣酣羅珍姿，表表駢翠葩。晴雲剪新綺，落日明丹砂。瀣冷褪宿艷，葉散摘零霞。離騷比君子，城闕藏山家。二月三月時，紅紫相矜誇。西風一摇落，亂委隨蓬麻。花中障頹瀾，晚節禮有加。芳潔以類從，薰蕕分等差。梅追元氣回，菊制暮景斜。弗使四時氣，斷續令人嗟。
泣瓜圃翁應叟 釋居簡
不幸人誰免，如公孰不嗟。母憐它姓子，金潤別人家。行義窮尤著，持身死不差。寸田猶可圃，圖蔓勿傷瓜。
黄凝雲歸張公洞 釋居簡
洞在深雲裏，仙畦茂藥苗。偶隨山下水，來泊寺前橈。瀣泠長凝頰，丹輕不墜瓢。多應久離索，老鬢各蕭蕭。
寒泉赴趙建康辟 釋居簡
辟書纔下了，節節闖挐音。一日偶它適，尺書煩重尋。似回浮雪棹，來作訪僧吟。夢草相忘地，於君憶更深。
酬盤隠別駕雪 釋居簡
臺空罷講經，底事雨花零。雞誤中宵白，山迷昨日青。槎牙渾欲死，和煦便通靈。怕壓疎疎竹，寒敲不忍聽。
盤隠別駕修龜山祠 釋居簡
商今藐人物，振墜起先賢。俸薄知難集，財輕覺易捐。便成新氣象，頓醒舊風煙。撙節昌頹俗，何心食萬錢。
承天萬佛閣 釋居簡
覩史何年宮，飛跨雙峨眉。又如聽經塔，湧出踞地維。不然鈞天人，來下觀闕隨。去年曾此游，入眼未始窺。西風一回首，峭峙凌煙霏。璇題翬萬椽，雕礎逾十圍。神速藐鬼工，莫知爲者誰。或曰金泉僧，短髮霜披披。信孚全吳地，幻此一段奇。胸中楚澤小，簷外吳天低。舉手斗可捫，縱脚雲可梯。江窮水屈折，港盡天畛畦。因知廣大量，不爲狹隘移。閣中優缽花，萬朵秋不萎。天子壽萬年，一年開一枝。
竹風亭 釋居簡
盡鉏菑翳了，華構繞篔簹。矗矗半簷綠，疎疎六月凉。雪林聽響玉，粉節暈零霜。話到楊州鶴，無非俗肺腸。
平江太守李寶謨移漕荆湘  其一 釋居簡
荆溪溪上傳，接畛使君賢。行旅歸如市，羈游亟受廛。豐儲優郡計，薄歛裕民天。誰似山陰叟，臨行贈一錢。
平江太守李寶謨移漕荆湘  其二 釋居簡
不據喉衿地，如何展壯圖。一麾移使節，三楚即全吳。鸚鵡春常早，貔貅信必孚。不知坐上客，更有禰生無。
葛菴阻雪  其一 釋居簡
城中倦酬接，小泊在同涇。竹已休教醉，梅方喚得醒。山嫌時畫俗，天滿古壺青。怕有歸來鶴，柴門夜不扃。
葛菴阻雪  其二 釋居簡
天上花如席，門前逕擁樵。全葩不到地，零蔕謾齊腰。梅笑竹先裂，柏隨松後雕。燒痕漫滅盡，黄獨更無苗。
張荃翁赴浦江丞而喪耦唁荃翁謝穫軒見寄  其一 釋居簡
藍田廳壁記，又向浦江鎸。棋壘須延敵，吟疆旋拓邊。鏡空鸞獨舞，幌冷鶴先眠。八詠弦難續，麒麟角可煎。
張荃翁赴浦江丞而喪耦唁荃翁謝穫軒見寄  其二 釋居簡
絕笑諸郎似乃翁，荃翁又自去哦松。捄焚賞必先焦額，欲雨香非後土龍。徵調苦多忘惜日，燮調傷煖不成冬。吳江短楫華亭月，稱副莖虀藐萬鍾。
正月初一酬盤隠陸別駕再雪得封字初三夜醮遇風得涇字  其一 釋居簡
前回滴未融，密洒又重重。半刺慶三白，載歌賡四封。獵圍尋跡去，吟思爲誰供。沉想山陰夜，來如去興濃。
正月初一酬盤隠陸別駕再雪得封字初三夜醮遇風得涇字  其二 釋居簡
巽二胡爲爾，喧豗不可聽。弗摧山墜地，必輥渭成涇。窗俟東方白，燈留冷幌青。想應遵帝命，弱水送飛軨。
立春前三日雪 釋居簡
旦夕灰吹律，漣漪尚剪新。雖正猶是臘，差晚不傷春。夜戶凝朝彩，生柴代熟薪。老僧眉最白，寒鏁玉津津。
武進趙哦松吐茹異流俗雪中與邦人頌而餞之 釋居簡
自拔千尋俗，瀾從砥柱回。炎驅旱魃死，凉似故人來。梅待春開眼，歌催雪薦杯。荆溪鏡纖悉，是豈負丞哉。
立春前四日天大雷電以雨 釋居簡
霹靂如春雨似秋，蘭陵冬夜憶黄州。茂陵封禪期身後，恰恰營成小竹樓。
次薛叔載石泉韻 釋居簡
石泉曾未面，泉石舊忘情。不與滔滔競，常懷止止清。渭非涇醖藉，貪是惡聲名。自潔憐他濁，憑誰吊屈平。
惠山泉 釋居簡
源遠涵山錫，風高遜甲科。論於前輩定，重似別泉多。清泚停無滓，扶摇盪不波。澹交從古小，如此一杯何。
寄湖州故舊 釋居簡
夢憶湖州舊，樓臺畫不如。溪從城裏過，人在鏡中居。閉戶防驚鷺，開窗便釣魚。魚沈猶有雁，弗寄一行書。
次韻盤隠別駕偕抱獨作詩相勞苦  其一 釋居簡
小奚雲錦重來地，時與山人尉寂寥。妃子墓前苔砌綠，風煙商略到前朝。
次韻盤隠別駕偕抱獨作詩相勞苦  其二 釋居簡
逕縈蛇腹不嫌紆，花蔓玲瓏畫不如。太子布金祇樹老，一鉏無地可藏愚。
代農答別乘勸耕  其一 釋居簡
敢忘百拜與三行，非賈非工只得耕。舊不便民毋助長，新非怫衆却休更。驗今多是迂扶曲，考古無非直勝橫。只把襦歌徵別乘，不從諫議問蒼生。
代農答別乘勸耕  其二 釋居簡
守令丁寧在必行，女當知織子知耕。課春蠶務從三月，聽夏雞聲起五更。畎澮滿時瞻日上，桔槔俯處候雲橫。調疎征省家才給，便買詩書教後生。
菊磵之宜興兼簡趙長官 釋居簡
伯氏如文舉，何煩仲氏書。山陰溪上棹，灞岸雪中馿。耕豈無閑地，居仍有弊廬。看家老猿鶴，渠不爲貧疎。
閏月三日即事 釋居簡
星曆新傳誤，無人重講明。日中陰似夜，春半冷如正。柳欲眠還醒，花猶染不成。燕歸多日了，猶自未聞鶑。
橫山王八伯丹井 釋居簡
殿陰瓴甃古，汲向瓦爐煎。甘拊惠山背，冽差簾谷肩。還丹非內外，餘瀝尚清漣。莫問井中影，盍窺天地先。
寒食 釋居簡
纔見茅簷插柳條，便知寒食是今朝。春應不恨相尋晚，應恨常陰一半消。
翟園  其一 釋居簡
廷尉園池傍柳塘，自携魏紫訪姚黄。問它濯錦江頭路，共漢梁王醉幾場。
翟園  其二 釋居簡
黄雀兒隨玉屑栽，兩行珠翠一般開。桃花少似玄都觀，曾却仙都譜系來。
寬堂趙左藏泣子 釋居簡
廣寒秋思苦，桂霣最芳枝。既失鸞膠助，寧忘獺髓醫。彭於殤有間，蒼與昊安知。不獨天難問，人間更問誰。
盤隠別駕別造楊龜山祠堂拜奠於三月既望 釋居簡
導洛疏伊斷在茲，度溪湔祓振荒祠。人心未泯猶知勸，事力雖殫豈憚爲。清似山陰修禊後，煖於沂上詠歸時。熊羆祥叶期豐報，應有南康別駕兒。
張別駕饒州之任 釋居簡
絮飛無跡送行舟，春樹江雲共獻酬。國子先生爲太守，碧山學士作監州。晴開廬阜微茫曉，籟挾芝山汗漫秋。華月光風在懷袖，同吟同歗莫鴻溝。
林國博自興化軍得饒州 釋居簡
盍綴蓬仙向上班，烹鮮不鄙作州難。醉眸尚带壺雲碧，吟筆疑翻璧浪乾。名著金閨方善下，春生玉樹不知寒。明年全榜登科記，莫把尋常舉送看。
慈感寺蚌珠尊者閣新成 釋居簡
部勒溪山勝，橫陳壓麗譙。老蟾栖峭峙，饑蜃吐岧嶤。蘋潔翻波碎，塵紅到岸消。蚌珠方廣士，瘦影落清苕。
夜泊三高亭 釋居簡
蓴絲鱸膾不如施，歌散雖工又带譏。牆壁年時俱有耳，莫嗔鷗鷺往來稀。
趙昌折枝芍藥 釋居簡
韶光欲盡伴荼蘼，收拾華風在一枝。不惜丹鉛和露寫，惜它姚魏不同時。
酬盤隠別駕 釋居簡
出門騎無馿，擬馽剛風騎。問之何因爾，蜚度弱水涯。弱水三萬里，風煙接蓬趾。仰止蓬山雲，青紅濕窗几。煌煌華玉枝，采采黄金芝。瀣零濯鮮好，歸來賦三島。
搗紙 釋居簡
萬杵不爲輕，丁寧玉汝成。忽聞敲月響，誤作搗衣聲。整整雲添薄，方方雪更明。沉思過秦手，古恨滿箋生。
趙宜興訃至  其一 釋居簡
千緒亂紜紜，今才整得清。泉羞廉不污，鏡笑醜嫌明。方聽棠陰頌，俄傳薤露聲。半規華月老，冏冏又東生。
趙宜興訃至  其二 釋居簡
百里寄豐凶，休仍與戚同。小心三日婦，宏略九年弓。犢用刀償價，人疑蔀發蒙。來年花滿縣，何似去年紅。
次韻郡博士賀龜山祠新成  其一 釋居簡
經術修明可保邦，凜然冠佩陳堂堂。競傳溪上諸賢聚，漸得門前一水香。疎剪新篁看抱節，誅鋤惡草戒侵牆。美輪美奐從人頌，潜德雖幽愈耿光。
次韻郡博士賀龜山祠新成  其二 釋居簡
肅瞻老屋話因依，再振工夫豈浪施。學士賤秦麟妄出，老天祚宋鳳來儀。崇儒允叶休明運，溢美宜刪賦詠詞。弗待文興自今古，源源未必不由茲。
次韻郡博士賀龜山祠新成  其三 釋居簡
業從師授巧無師，孟子何曾負子思。華月不從修處缺，景星還自望中垂。僞從所惡生成黨，判自持方不中規。欲扣兩端今已矣，忘言獨與故吾期。
劉練師歸綿州 釋居簡
掾署生賢夢，君生幾歲知。江圍帝子閣，蘚暈海棕詩。鉛豈無成日，筇須有化時。怕揮天寶泪，莫話浴妃池。
荆山劉成道相過 釋居簡
繫船敲竹戶，剝啄異常聲。燈醒夜來喜，猿因晨起驚。葵英和露熟，雲子與秋明。恨殺西風急，如何駐水程。
張公洞 釋居簡
仙蹊九地更深層，捫磴扳崖謝瘦藤。候徹鼎芽抽薿薿，滴殘鍾乳綴稜稜。詭形象物疑成怪，虛處存神喚得應。惆悵石馿鞭不起，弗如雞犬解騫騰。
白馬金砂洞 釋居簡
準擬朝餐洞口霞，更窮泓碧漲桃花。可曾石罅潴成玉，多是金邊揀得沙。符說有靈尋漢篆，人因鑑止見胡麻。依稀似入天台路，不屬劉家與阮家。
善拳洞 釋居簡
一山三洞幽，兩洞碧通流。龍占層淵沕，魚憑四足遊。遠舒雲際望，凉愜水邊留。更卜重來約，岩前石點頭。
祝英臺墓在善拳寺後 釋居簡
作奇男子事，博約訪名流。只似深閨住，爰從斷柬求。窗低延月入，幌冷爲雲留。只好尋班謝，泉臺約雅遊。
何監宮雲凹 釋居簡
凹處移將凸處填，悠悠填滿亂山顛。是中自有從龍便，勿謂春風不偶然。
吳秀州自通判即真 釋居簡
鄉來風月渺鴻溝，已屬而今第一流。九轉可曾圖速效，雙旌何足嘆遲留。暫紆青綬宣新化，應對黄花動古愁。倘有無人耕處地，欲投瘦策問菟裘。
九月十四日自壽  其一 釋居簡
九月明朝望，思親到鶺鴒。不曾生日醉，未必死時醒。有命羞同甲，無錢喜放丁。六千三萬夕，款曲度殘零。
九月十四日自壽  其二 釋居簡
簷外無多地，秋芳以類從。負暄存愛敬，趲課策疎慵。勺月酬閑燕，留雲備綴縫。莫言太早計，吾欲御玄冬。
送鄂渚秋官陳伯奇兼柬阮廣文 釋居簡
榮如李郭舟，小爲蜀僧留。江漢渺何許，琴書占上游。貪程人易別，勞勸酒難酬。黄鶴風煙古，何曾怕攪搜。
相士雷舌 釋居簡
盡道雷無舌，雷無舌可乎。不曾藏霹靂，又自笑喑嗚。菊減霜前馥，筠添雪後腴。莫同姚魏看，姚魏望秋殂。
王司理之官南徐 釋居簡
南徐非古徐，或云古徐州。鄉來徐州牧，亦有大耳劉。手携紫髯生，分踞很石籌。不知何所籌，楚醪相獻酬。石無一日轉，名有千年留。石很不足道，人很寧弗瘳。君掾南徐官，盍爲南徐謀。誠開金石堅，德舉毫忽輶。鄙薄久自化，强矯終當柔。平反惟厥中，此外吾何求。君家老卿月，威惠半九疇。悠然豁斯道，付與諸郎由。
宋賢良見過 釋居簡
莫登百尺樓，豈無湖海豪。莫揮北海尊，豈無老風騷。風騷脆霜葉，鄭衛壯虎牢。齷齪勝宏放，昆吾避鉛刀。競利黷奇貨，遇士輶纖毫。妄冀款段馳，不使鸞鵠高。弱羽與微類，聚族喧林皋。殘粒酬渴饑，墮葉爭爬搔。忽乘吹送起，遂記蔭翳翱。因風不知反，墮地寧償勞。顛頓失故步，悲叫尋叢蒿。擊搏恐不免，彈射安得逃。仰窺扶摇翮，俯媿腹背毛。美人隔秋水，煖靄明春袍。訪舊溪上寺，泊我寺外濠。開端問戒鼠，次及銘瘞獒。堅窮與壯老，指摘仍繹繅。玉石體自異，瑕纇寧容韜。清評盍用恕，白戰惡足鏖。試請避三舍，大弨方載櫜。
寄石龜翁總幹 釋居簡
龜靈詩亦靈，鐵甕渺江城。爆得風騷兆，鏗爲琬琰聲。看如容易得，吟却最難成。只有蘭陵月，知余入細評。
高教授訃至 釋居簡
競俗奔奔急，潜窺却步難。退知藏用密，居得秉彜安。有襪常番著，無弦敢廢彈。謝城空冷帳，回首一汍瀾。
陸別駕解組 釋居簡
不平容赴愬，無枉不相關。契託今州牧，官同舊筍班。騷情吟未盡，樂府載將還。况是平分手，新聲課小蠻。
蔡提幹卜居 釋居簡
男兒胸中奇，忍作懷土羞。冒榮復素食，矧乃羞之尤。謾令兒女曹，欣戚相喧啾。東家新買隣，百萬未易酬。鄰人何人斯，百萬蒱博儔。婁叱九折馭，朗吟三硤秋。結客盡群玉，稅駕半九州。疪存萬間志，資乏三徑謀。長沙與吳會，豈必真菟裘。濯足門前溪，泛月溪上舟。有客共吟嘯，有書同校讎。有時鼓瑟琴，亦復飛觥籌。論士笑浮俗，得失令人愁。重官不重名，不約常相侔。鄉來飛將軍，渠豈不足侯。名落天地間，迥覺天地遒。謬侯紛如蟻，千古衆楚咻。至今謬與賢，渭與涇殊流。高名獨不死，天地同悠悠。
續鐵鑪步志寄平江太守 釋居簡
惟虛不競實，薄俗崇虛名。豈其鄉來實，虛課今日成。因依鐵爐步，自昔聞題評。橐籥廢已久，百鍊餘晶晶。大而函牛鼎，小而割雞刃。刀也玉如泥，錐也囊脫穎。箕裘既失緒，族屬庸振領。區區欲就鑄，水滸方接軫。譬彼趙善戰，奢抗狼虎秦。括也讀父書，言外欠發明。奢死括駕趙，兩眼空無人。全提四十萬，一窖埋長平。括固不足道，謬甚用括者。用名弗核實，鑄錯敗良冶。曩時闔閭城，呻吟滿四野。忽聞襦袴歌，一日變風雅。
歌太湖迓常守王寺丞 釋居簡
伊誰量太湖，三萬六千頃。天圍幾何寬，滿湖不畦畛。或疑湖底天可田，箋天亟問縣官請。况復周家有成法，盡底均作八家井。鯨鵬蛟鰐俱幽屏，藻荇糵爲禾黍穎，公田利與私田準。坐令虞芮俗，化作西伯境。野田無哭聲，夜厖亦不驚。晏眠早作日以寧，已輸再輸毋婁征。循良在上如西京，媚長牙爪俱逡逡。
檥舟黄叔向部綱南徐 釋居簡
三顧凄凉後，今誰抱膝吟。有人皆肉食，無舌變梟音。穎脫三千客，囊空四萬金。孤舟猶繫岸，江碧柳陰陰。
柳  其一 釋居簡
江春欲到最先知，次到南枝次北枝。不信樓頭觀旖旎，嫰金勻徧去年絲。
柳  其二 釋居簡
奈爾縈晴殢雨何，靜時常少動時多。初無惱亂春風意，却是春風惱亂它。
贈製香蠟茶者 釋居簡
玄質團團玉不如，翠鈿小切試昆吾。文園病酒文君老，盍薦芳甘瀹道腴。
周漕泊舟寺前 釋居簡
見說淮東使者歸，耄鯢都作小兒啼。暫閑綠野停鴻鵠，小俟青冥驟駃騠。度外二三皆勝策，胸中十萬未全提。浯溪尚有嶄天石，頌德歌功儘可題。
金山  其一 釋居簡
彈壓奔鯨障怒飛，削成峭峙不分支。自簷滴外水爲地，於海潮中石湧坻。蜀浪春肥浮棹急，淮雲曉濕度江遲。中泠一滴清如玉，弗與滔滔混濁移。
金山  其二 釋居簡
不占南徐地，遥分北固天。削瓊標巨浸，堅壁下長川。城柝偏遥夜，淮烽直近壖。建炎天子聖，翠輦到層顛。
秋塘陳敬父挽章 釋居簡
百尺樓頭卧，傍無一寸梯。談知秋鬢苦，豪壓暮潮低。白璧羞瓴甋，青絲老駃騠。不能回晚照，相與就刀圭。
即事 釋居簡
一點春深燕子泥，卷簾不記燕歸時。牡丹又逐朝霞散，亟課殘經更不知。
石龜廨宇可山 釋居簡
城中闚寸碧，益遠益難真。簷外開荒壘，天涯見似人。驟觀雖小有，側看亦橫陳。蠟屐隨山眂，幽尋謾苦辛。
於潛張長官榮上 釋居簡
岞崿峰前古子男，萬家喜氣接浮嵐。許曾蛻俗今留跡，坡爲尋僧舊駐驂。養志不違宜膝下，去天差近似城南。明年一縣花如錦，日日春風伴燕酣。
米知縣之官建平 釋居簡
凜然晉宋美風姿，又似君家古少儀。劇縣一經名輩作，春江相與白鷗宜。盤根小試難藏利，剖竹喬遷勿復疑。雞犬相聞纔隔岸，日邊書到欲先知。
酬滕主簿 釋居簡
帆開得便風，從事果何從。研滑磨穿底，毫銛賈勇鋒。三千篇謾與，十四字休封。歲晚論交地，由來淡勝濃。
張令人誦經 釋居簡
沉思何處雨花零，彷彿靈山會上曾。不媿後來成佛女，宛如前輩在家僧。翳花去眼空無蔕，老玉勝春瘦弗稜。相伴靈椿歲寒操，共看兩幹又傳燈。
荆山 釋居簡
隠不知山淺，端如璞在荆。草滋皆玉色，松籟作江聲。莽莽嫌吟俗，滔滔笑渭清。莫將雲錦橐，容易小能名。
劉母墓 釋居簡
怒虎跑雲此處傳，到今知是幾何年。一彎碧似回珠浦，數曲青藏瘞玉田。彤管旋添今日史，白華何補鄉來篇。誄辭盡出騷人社，行橐猶能得細詮。
次宜興謝長官借榻韻 釋居簡
挂帆來迓新邦伯，不與郵亭計短長。舊習澹如黄閣老，騷情閑寄碧雲房。空濛得處花生筆，灧瀲斟時月滿觴。想見客氊寒不寐，自將宿火撥殘香。
胡子安見漫堂 釋居簡
一與慈湖別，懷君十五年。衣曾知密付，人不是虛傳。氣老凌秋爽，詩成指日僊。相逢卯金子，應有碧雲箋。
胡子安荷花 釋居簡
出水依稀带露痕，采毫羞澀媿旌能。細思語不經人道，揖遜安州食蜜僧。
贈皓律師 釋居簡
皓也毘尼學，精於玉帳嚴。蟻酣停掃砌，燕乳記勾簾。茶鼎敲冰煮，花壺漉水添。夢回池草綠，忍踐綠纖纖。
寄徽州謝使君密齋 釋居簡
新安産最良，引類赴文房。太守五四友，管城三二王。水分千里月，春滿六州棠。丹穴皆鮮羽，叢霄看頡頏。
孫氏封禪碑如囤俗呼囤碑 釋居簡
拆裂金刀地，三分得一分。干戈未奠枕，封禪已刊文。符瑞規前謬，勳勞詫後聞。水中龍欲下，矯首蜀江濆。
修玉樓 釋居簡
故郡樓居者，宜州太史家。浦寒雲掩鏡，研冷筆生花。月砌亭亭玉，風籤獵獵牙。合簪酬大雅，一戰冡淫哇。
漲水嘆 釋居簡
去年水爲祟，數州害田稚。今年逾去年，低陌吞高阡。天時杳難度，耕者虞溝壑。問天如何其，天空無磴梯。蒼然不可詰，試詰天所司。司方責公田，皇暇恤我私。率先盈囷倉，又欲豐盛粢。長呼天不聞，問司胡不思。反裘惜奇毳，裏盡毳孰資。司云心是豐凶本，帝哀爾氓亂方寸。遂令腐爛不可支，甚若秦皇齊威尸。佞壬矯誑至於此，天橫傷殘乃其自。濤翻天上第一禪，所感召者誠宜然。或譏浮圖事吟牋，法當勿用浮圖言。少陵琳琅千萬篇，留人間者百不一。亦師粲可縛禪寂，不知此話何從出。
聞沈宏父訃 釋居簡
雲裘未換貂，鬢已幾莖彫。璞美宜穹售，樓成或下招。生無金潤屋，死有玉蕃苗。欲酹余不土，天漿弗滿瓢。
晚牧圖 釋居簡
寸繩尺箠亂山深，節制安知豎子心。老子看牛如相馬，微茫淡墨賞遺音。
贈吳兄仲孚 釋居簡
策慵推病枕，刺字忽來前。未說名瓜子，先傳姓口天。鴻蜚煩送目，蛩響動吟肩。窮與窮相值，秋風已颯然。
蟠松 釋居簡
肯爲人低首，非因米折腰。曲何慚九地，直恐礙叢霄。雪虐知擎重，風酸不怕摇。喬林多裂幹，弗後歲寒彫。
泣姜貧樂謝長興長趙可齋  其一 釋居簡
葬近陳朝檜，傷心絕筆吟。家餘乞米帖，囊盡擲蛙金。語戇貧難屈，名羶死弗沉。王孫種花縣，何似古藤陰。
泣姜貧樂謝長興長趙可齋  其二 釋居簡
金盡驊騮死，交遊散似雲。五窮逐不去，百拙巧難分。竹唁梅疎友，鷗隨鷺吊群。未銘先傳散，勒徧霅川濆。
仁壽敬行可開兩池曰雙照 釋居簡
照與照者，影沈蹟絕。爾如何其，自起途轍。傍睨語我毋庸疑，倚櫺爲我賦兩池。謂言物物皆吾詩，絕憐思苦槁弗滋。不忍污此清漣漪，不然小需載生魄，碧瀲不摇皆玉色。一池各有一眉新，眉間喜氣浮津津。悠然散作無邊春，輾輪半仄朣朣蘸，明透方方兩團鑑。更徵此義吾無說，莫問清池問明月。
吳江塔寺登閣觀太湖 釋居簡
十華藏海藐涔蹄，便作涔蹄爲物移。富貴不須開帝網，只開萬頃碧玻璃。
雪 釋居簡
集霰夜才分，繽霏曉更零。未乘風洒洒，先挾雨冥冥。窗失三更黑，山無一寸青。有船非剡櫂，誰去扣吟扃。
聞杜子野訃 釋居簡
嘉泰開禧後，人傳伯仲文。縯綸宜掌制，草檄謾從軍。楚塞沈秋警，江雲黯暮曛。舊題湖上石，蘚暈濕苔紋。
問傅菴海棠消息  其一 釋居簡
光風欲透錦燕脂，數點忺晴已薦奇。惆悵一雙新燕子，年年不見未開時。
問傅菴海棠消息  其二 釋居簡
紅雲煖壓草玄池，宮燭傳榆夜更奇。空掩沉香亭北恨，玉環宿酒未醒時。
讀賈太傅傳  其一 釋居簡
諸老先生總未言，一言中的已先聞。守成天子恭沉默，不妬多功重少文。
讀賈太傅傳  其二 釋居簡
七日平城戒覆車，不容年少係單于。用賢勿貳君知否，不用何須歎不如。
趙都廂見過 釋居簡
彷彿巴東縣，空橫盡日船。晴占收麥候，寒似養花天。嵐濕窗紗重，雲明幌楮鮮。商星與參子，相別動經年。
訪葉海鹽不值 釋居簡
綠葉未幄春正遲，看看雪煖開荼蘼。丁寧密意謝紅藥，掎角緩放韶華歸。一芳一菲尋版蕩，更無可砥狂瀾漲。惠風迤邐索蒲葵，約束凉薰小相讓。棠梨雨褪燕脂蔫，來禽效顰相後先。主人朝天未回韉，軟紅沒屨東華前。飲湖山綠方頹玉，水遶山圍南宕北。起來却憶故園春，園中四時花木新。詩人眉苦閑情皺，不怕天知怕天瘦。遂令真宰妬冥搜，無人不恨古藤州。
入邑阻風  其一 釋居簡
鬭風鷁退不忺飛，還似當年過宋時。又似雪舟人興盡，歸時却是順風吹。
入邑阻風  其二 釋居簡
見時無事去還思，往往來參去不辭。弗是山林傲軒冕，澹臺有請獨無私。
長興長趙憲可說閩帥王方岩逸事 釋居簡
勳業在青編，貂蟬負雪顛。巍科幾望月，定見不回川。用小才嫌大，時危德忌全。上天尋白傅，表海問蓬仙。心在方巖上，天游委羽先。十連茂棠蔭，一橐老鈞天。濁水因珠潔，清風被物鮮。孤芳觀晚節，善賈考初年。吟速甘存拙，文疎耻競妍。鄭莊真好客，王衍不言錢。謬我奚爲者，煩公辱贈篇。初無曇穎契，終說項斯賢。大雅皆傳響，楞嚴未訖箋。新阡小溪曲，華玉反藍田。
四明陸韓二佳友登科  其一 釋居簡
龍虎榜頭千佛名，亂山寸碧起雙明。預吟新句雖三首，莫放臚傳第二聲。得意馬蹄須款曲，吐花兔穎看崢嶸。平生兩眼人嫌白，青爲君家好弟兄。
四明陸韓二佳友登科  其二 釋居簡
江上得書纔半月，漕闈旋與計偕初。荐聞得第喜何似，縱不嗣音曾弗疎。別院苦難應有助，大庭賈勇可無餘。首呼名氏須相報，雁若慵來亟遣魚。
盤隠瘞猿 釋居簡
寸土如寸金，恩殊帷蓋深。病思罹穽日，死恨出林心。殘橡停朝賦，空樊絕夜吟。六窗呼不應，雲冷月沉沉。
張公洞得響石 釋居簡
漢張燒煉處，切得一痕雲。土蝕爊金液，苔皴截鐵文。響非弦脆雜，清浣俗紛紜。袖裏東溟小，羅浮不足云。
酬盧玉堂 釋居簡
溪友弗來過，幽栖欠濯磨。眼饑嫌睡少，竹醉惜移多。雛燕駢爭乳，慵鶑噤弗歌。窗低雲不掃，零亂儘從它。
陳襄陽歸長興  其一 釋居簡
玉帳擁貔貅，朝天爽借留。勳庸收素定，江漢耻橫流。傳有當時癖，池無暇日游。貂蟬倘來耳，又見出兜鍪。
陳襄陽歸長興  其二 釋居簡
巾子山前寺，曾分華頂薇。去尋龍首約，因些客兒歸。白羽精戎律，黄金緩带圍。孔融傾座處，西望幾斜暉。
項別駕訃臨 釋居簡
清約筋骸別，雲泥俗肺腸。酌貪廉不污，鑑正醜難藏。貴藥無錢買，沉痾有死償。若爲千駟馬，得似蕨薇香。
玉樹曲 釋居簡
翠袖薄，霞裾飄，盈盈不動金步摇。步摇金扶翠翹玉，只知今夕歡難足，不知明日歡難續。瑶姬自是能吟女，璧合知還舊躔度。古菱花試小龍文，雙鸞舞處亭亭分。
巫山高 釋居簡
陽臺晴霞煖生纈，削玉六雙雲嵽嵲。白鹽赤甲秋未零，側樹欹巖妥鱗𩧆。霧轂煙軿兩朱鳳，紫瓊鋃鐺碧瑶鞚。轍飛不點九地泥，泥滓各諧螻蟻夢。蘭臺詞客詞詭奇，諷微勸廣胡不思。更欲張儀聘燕趙，却嫌鄭袖黄金少。
蓮塘曲 釋居簡
錦帆涇淺花如玉，苧羅女兒更明淑。纖柔擥花映芳臉，綠皺不摇秋湛染。嫣然闖影一笑新，笑花解笑不解顰。扁舟五湖一痕月，照見顰吳更顰越。
古鏡行 釋居簡
一奩古碧涵冷秋，泓澄紺滑凝不流。開奩拂拭辨款識，認得軒轅在時事。軒轅昔游廣寒殿，取太陰精酬百鍊。冏冏妖蹤怪影消，夜哭空郊曉奔竄。菱花亂古亦亂真，識真考古今無人。黄金寧可買不死，難買張華兩眸子。
傅家林 釋居簡
樵斧響晴雷，平林頃刻摧。兔亡三穴徙，猿弔一枝哀。桑梓思前輩，松杉惜上林。養林如養德，萬木盍重栽。
次韻鄭大參浄慈雙井 釋居簡
山展鳳膺仍歛翮，東井碧通西井白。井花婁欲策茶勳，長恨眼中無此客。夔州病渴夜迢迢，阿段透雲分湱湱。胡爲金錫卓山泉，小倚銀床問庭柏。一杯盍爲龍象供，數尋自是蜿蜒宅。萬斛滔滔隨地出，九地茫茫不須擇。淺清盈甃玉痕圓，深浄鏡空雲影拆。江淮行地自南北，河漢如人同血脈。舉瓢高謝滄浪濁，吹簫去覓浮丘伯。遂令天水不違行，洞明爻象元同畫。更將康谷細商評，一笑自知肩可拍。
哀三城 釋居簡
歲逢虎牛禍折萌，蕩蕩蜀道猶可評。嗾姦反正善其計，振槁拉枯徒爾勤。初雖覆杯可撲滅，終焉决海難爲平。智人三尺眼前暗，明玉一玷磨弗晶。因仍擾擾不知了，殘金欲灺連韃人。武功夙著沖與寔，貂蟬貴欲兜牟成。孽成孤鳳鳥不度，守有可死生無因。兩公氣節固相類，又類射虎飛將軍。西和寅仲出儒素，開禧總餉先垂名。太丘是父有是子，衝樓跨竈前無倫。話頭講明有定見，不與姦諂相因循。犬戎日衆我日寡，貔貅乍屈還乍信。賀蘭飽鮮方醉醇，嚙指不讎南霽雲。慟哭秦庭不肯援，有嚴玉帳無分兵。借令空弮可持滿，飛鏑已盡風中鳴。三城父兄一時陷，况復骨肉懷親親。有生必死死有所，此死可羞尸素群。矜韜衒略謾蠢蠢，妬功嫉效徒逡逡。幸災之跡弗容掩，不掉之尾何足云。鄉來益昌倡大義，阿源流芳千載榮。勝天倘可恃人衆，公道莫於行路聽。後先忠節貫日星，野史孰愈良史真。
九日寄宜興謝長官 釋居簡
射蛟溪上黄花酒，灝氣浮溪靜弗瀾。素羽已忘秋後熱，紫萸不怕夜來寒。軫裁彫玉鳴焦尾，屏掩涂金炷博山。步武自高吟自適，何須鼓吹上層巒。
苦雨 釋居簡
尺潦翻階怒輥沙，沉陰物物殞精華。最憐萬畝傷禾穎，忘却重陽對菊花。原上有苗皆委地，水中無穗不生芽。占晴夜夜觀西北，一縷何曾見暮霞。
贈天台權上人 釋居簡
老荷紉綴晚秋前，冷榻曾無坐客氊。旋剪玉蟲觀細字，欲分半芋且遲眠。
箬溪樓製錦堂長興長官趙可齋新製  其一 釋居簡
步武弗忺低，闌干俯峭巍。霜鴻天外去，簷翼水邊飛。勝踐西風老，幽尋晚照微。賀成先燕雀，宏略在沉機。
箬溪樓製錦堂長興長官趙可齋新製  其二 釋居簡
古製宜藏巧，吾寧十目窺。弗將青鏡掩，誰兆白鷗疑。雁鶩方群散，罝罦各自施。悠然機杼別，無媿召南思。
大雄寺陳朝檜 釋居簡
託根陳土隋風煙，送盡鯉魚蜚上天。六騑度江又如許，老彭社櫟將齊年。彭自有商觀五伯，區區社櫟奚爲者。君乎幹老舊時天，剛中紫鐵青銅堅。一年一年看妖妍，年年死在秋風前。輪囷孤頂鸞停翼，脫略霜皮蛟露脊。自古才難人弗惜，江東酒壺澆柱石。夜深風雨卷潭湫，霹靂一聲天地秋。
月谿 釋居簡
光動群陰歛，朣朣古岸斜。緣空冰碾霧，分影璧沉沙。圓轉剛非缺，虛靈浄弗瑕。修輪紛血指，玉斧在山家。
十月初三四雪 釋居簡
霰集三秋後，花飛十月初。更添兩度白，併作一年書。稻疃齊生耳，麰田爛弗鉏。寒敲君子竹，壓折怕林疎。
墨藕花  其一 釋居簡
紅鋪不是芬陁利，綠卷無非菡萏秋。以色媚人寧壞色，不隨榮謝鏡中羞。
墨藕花  其二 釋居簡
西子湖陰錦掞雲，水風池閣度晴熏。影窺明王生綃薄，分外精神一兩分。
松圖  其一 釋居簡
李懷仁畫雙龍後，活在蘭陵道士家。水墨工夫能幻巧，變成霜幹老槎牙。
松圖  其二 釋居簡
斷橋之西石橋北，忘世忘年寄幽獨。千仞干雲險絕攀，瘦影何時落橫幅。
秋雨連冬雪寄常平使者王郎中 釋居簡
九月十月閏月雨，陰晶陽采雲霾𢾅。十旬朝夕漏涔涔，豈應漏處無人補。準擬書雲須少霽，破鏡上天猶未已。田家屋老半閒茅，带雨旋抽仍數米。雨中集霰初廉纖，雪中更把來麰占。麰今一粒不入土，倘有些小黄厭厭。春耕仰麥今無麥，欲驅秧馬饑無策。富人露廩矗如林，價高少室山人索。貪夫相時爲利謀，耕夫食力毋過求。無求尚有豐凶憂，更憂螟螣蠈與蟊。常平使者深長慮，少戇安知汲長孺。開倉振粟勇不疑，救焚孰與先救饑。
劉漫塘寄謝宜興三詩屬宜興索和  其一 釋居簡
醫俗無如退，榮身豈俟官。不知狙喜怒，聊問竹平安。惡曲麾圓器，希同即異端。十虛無四壁，冷眼要人看。
劉漫塘寄謝宜興三詩屬宜興索和  其二 釋居簡
美政喧隣壤，新詩致漫翁。新聲能峭眇，嘉實對清空。藥苦終成效，言甘恐害忠。不逢丈人行，爭識古人風。
劉漫塘寄謝宜興三詩屬宜興索和  其三 釋居簡
泳飛樓上吟，記賞竹巖深。鶴已幾番子，棠仍千樹陰。名隨北斗上，刻笑峴山沉。獨欠巖翁些，交游尚挂心。
張南雄之官 釋居簡
一麾梅嶺下，征旆踏春妍。響鄭尚書履，收王大令氊。阜財昌國本，裕食佐民天。來歲花如雪，芳枝記驛傳。
薛藍田 釋居簡
藍田新續記，蓮幕又登賢。次遲初潜地，榮如利見年。熊飛占吉夢，綵侍未華顛。天予先成佛，無庸緩著鞭。
陪方江陰宗諭勸耕過宋景文墓田次日得其唐書草并侍郎誥 釋居簡
千騎精明振物華，麥畦分處槿籬斜。山雖有盡春無際，李竟不言桃自花。綠漲新添前夜雨，青歸不減去年畬。酒盃弗酹劉伶土，重爲斯文一歎嗟。
君山弔古 釋居簡
梏足晶熒佩陸離，無人從事一丸泥。謀疎與國迷同體，恨逐東流竟噬臍。俗好永懷兄弟遜，金多盍媿斗牛齊。潮來只打君山脚，渺渺江空宇宙低。
梁楷畫鍾馗并引鶴歸雲際携琴過澗西三題  其一 釋居簡
華清橫玉落梅愁，不寤人謀蔽鬼謀。白面書生名字貴，還如版築夢中求。
梁楷畫鍾馗并引鶴歸雲際携琴過澗西三題  其二 釋居簡
喚起胎仙細問伊，幾時華表柱頭歸。一編玄草都收拾，種玉田東伴采薇。
梁楷畫鍾馗并引鶴歸雲際携琴過澗西三題  其三 釋居簡
不是忘彈閟古音，怕人誤賞玷琴心。雲西六六峯前去，挂壁梧桐槁弗瘖。
楊園四題  其一 釋居簡
草薰薰，木欣欣，海棠昨日隨雨零。牡丹欲放金紫新，餘芳各自爭鮮明。小圃日涉不日成，品分目署月旦評。是家當年駕盧駱，祖烈亭亭相博約。振陋鉏荒十畝餘，坐看鳶飛與魚躍。奇奇怪怪幻玲瓏，白白紅紅相雜錯。小竚人間日月長，更拓胸中小丘壑。
楊園四題  其二 釋居簡
凉自紅酣起，香從靜勝聞。虹梁雖可跨，龍液不須焚。天作池中底，風成水上文。倚楹閑意緒，只與月平分。
楊園四題  其三 釋居簡
壍斷垣頹井不移，秀盤古色尚依稀。興亡千載誰相委，華表柱頭丁令威。
楊園四題  其四 釋居簡
直從平地矗崔嵬，南向群山斗次來。盡此半春留客醉，莫愁一日不花開。水從綠野前頭遶，竹向芳菲缺處栽。目送斷鴻天外去，問它更是幾時回。
燕歸 釋居簡
舊巢新補畫梁西，趁得蘭塘雨後泥。莫憶年年歸去路，蜃樓高處海雲低。
三月三十日 釋居簡
笑賈長江惜語離，苦留春到五更時。怕傷懷似陽關別，何似悠然睡莫知。
聞盤隠府判換闕 釋居簡
兩考在官當有俸，三年待次已無餘。驥雖暫展淹州佐，鵷欲成行盍內除。湖上玄猿嗟宿草，帳中丹頂喜新雛。青冥脚脚平如砥，浩蕩滄江興弗疎。
次韻謝盤隠府判 釋居簡
秋簷去年約，夜色正中旬。月墮水中影，沙明鏡裏人。杜鵑移樹怨，蝙蝠抵簾嗔。誰報明朝喜，燈花剪剪春。
王守除本路倉使 釋居簡
把茅著在深雲裏，亦有殘畬近水邊。不作山人沽善價，更饕司業養廉錢。皇華未遠難爲別，倦翮嫌高弗足憐。來歲小團新錫賚，從公酌第四橋泉。
周氏小閣漫堂名之曰燕超 釋居簡
蜂懶蜜脾香，將雛燕子忙。種萍翻盡絮，蕃稻浸成秧。梅子雨初溽，蘋花風未凉。卯金天祿閣，芳墨浩淋浪。
蜀葵滿庭 釋居簡
鬘綴薰風舞袂凉，依稀五竺飯空王。未哦玉唾三千偈，先列金釵十二行。桂殿冷滋分素潔，魏家新紫擬芬芳。華林錦綉連銅雀，葉葉傾斜背太陽。
立秋日贈竹隣陳上舍 釋居簡
秋夏纔交事，征輪勇欲飛。有詩上行卷，無地扣吟扉。梅雪玲瓏瘦，瓜藤蔓延肥。侯鯖易充悅，不似北山薇。
搗藥禽 釋居簡
大藥何年竊得靈，廣寒去伴月長生。至今弱羽沾餘瀝，猶作當時杵臼聲。
嘯雲 釋居簡
月下悠然洞杳微，弗諧琴筑與塤箎。不知林谷鵷鴻響，何似南陽抱膝時。
貧女觀音 釋居簡
雪藕銖衣不自珍，人間絲枲謾紛紜。何如小白花山上，別剪彤霞與白雲。
茂書記歸閩  其一 釋居簡
出嶺新吟問老銛，丹青費盡笑無鹽。磵陰雪立寒更盡，纔識元戎玉帳嚴。
茂書記歸閩  其二 釋居簡
淡學梅花不受粧，酷嫌脂澤綴詞章。漢粧更在青山外，留得華風管暗香。
苕溪新上人石窗 釋居簡
太白巖空夜弗扃，好風不約滿疏櫺。舊題寂寞無人管，散作苕溪水上雲。
顧寺簿雲伯挽章 釋居簡
黄巖二松下，別調聽新吟。尋說丑羊去，寄聲雙鯉沉。班空華玉笋，弦絕斷文琴。宿草春重綠，傷心日更深。
施當涂東洲見寄 釋居簡
騷吟富名流，東洲敏風雨。小低縯綸手，聯作石鼎語。真龍得人畏，况復射真虎。妖蹤與怪跡，三舍亟避去。出如一角麟，貴若五色羽。不然六月息，扶摇快摶舉。
長興趙可齋辟楊州別駕 釋居簡
清俯箬溪流，裴回水上樓。同心獨陳檜，別乘半楊州。斗酌江分暝，輪空月碾秋。瓊花難驛寄，花露記珍投。
漫塘名陳內機小齋曰能止 釋居簡
莫闚殽與函，峭絕青錯磨。可無濟勝具，振衣披峩峩。更復游呂梁，虎眼漩作渦。堂堂濟深涉，如此忠信何。游子聽我語，審聽毋媕婀。通都橫九逵，平平非仄頗。並駕方崢嶸，輻輳相駢羅。嗜進弗知了，十步九跌蹉。何如反吾轅，自少不自多。怡然事天全，盎然毓天和。倦翼安故林，歸雲仍中阿。曉猿時自吟，好鳥時自歌。凉樹坐茂密，醉石眠坡陁。何須鶉奔奔，靜勝超凡科。
船窗蕙萱  其一 釋居簡
國香旖旎霣林扉，依約華風變雅遲。冩出一莖三四萼，紫毫零瀣冷涵滋。
船窗蕙萱  其二 釋居簡
小試凉薰四月初，芳心曾不與春疎。是中可托忘憂地，看睡鴛鴦傍母雛。
瑞香 釋居簡
譜上先題五老名，宮袍雲錦舊爲隣。華風似惜詩人老，一樣裁成紫綺新。
月丹 釋居簡
展樣山茶染不如，宮黄齊撚牡丹鬚。不忺宿雨曦晴露，玉袖垂紅護絳襦。
曹提舉榮上 釋居簡
鄉也纔聆謦咳聲，暗中摸索認輪囷。故家大雅元戎老，詞學清流使節新。直指大門標俗子，莫嫌高賈著山人。紫荷琳舘君諸父，說項斯賢不厭頻。
顔提舉之官 釋居簡
蘭陵曾頌隣州政，除却龔黄總不如。又似澄江千尺練，只傳陋巷一編書。坐令季子昌遺俗，盡道丹山更好雛。老我林泉散樗櫟，守愚終不與賢疎。
贈日本國僧順侍者 釋居簡
粟散王都藐莫知，星分棋布海中泜。三韓未遠須重譯，九土雖中共秉彜。但見神僧巍跨水，弗聞君子陋居夷。由余季札高千古，更復區區桀蹠爲。
葛仙遷居圖 釋居簡
欲問丹砂不定居，絕憐岣嶁令君疎。弗教雞犬蜚騰去，猶看隨行挂角書。
陳刑書問近况  其一 釋居簡
孤風晉東土，宿望魯靈光。跡恨山林阻，精馳研席傍。環中樞待轉，水上玉生凉。一點華風在，看看動八荒。
陳刑書問近况  其二 釋居簡
萬卉競春新，孤芳見老成。鬭高紛曉蝶，遞巧響喬鶑。山染眉津綠，湘澄眼采明。東山謝安石，深意在蒼生。
洪御史 釋居簡
山林色色昧講明，不識更化云胡更。或云鄉來立仗馬，畫然勇作朝陽鳴。邕邕逸響猶在耳，寵以官名只三字。昔人謾煮水銀銀，妄冀錙銖相比類。衮衮王言獨超絕，盤誥丁寧古無別。眼兩腰重不自榮，回向高堂一簪雪。只今又上四緊頭，準擬鈞天侍冕旒。彈壓風煙看制勝，取之左右皆相應。
黄薔薇 釋居簡
窗風一綫度晴熏，晚韻繁香態度新。親壓屠蘇湛華玉，古壺斜插淺浮春。
舟中 釋居簡
物華雨後各矜晴，紅得晴多綠便爭。未與東風寫懷抱，綿蠻已作送春聲。
蘇叔黨所作蘭蕙 釋居簡
風雅傳衣到小坡，筆頭分外得春多。佩寒帳冷空遺恨，澹寫孤芳續九歌。
雲山道人榴桃橙橘戯墨 釋居簡
造化工夫竟屬誰，墨花豈恨子生遲。海榴不與山桃約，趁得橙黄橘綠時。
次陳中書木犀韻 釋居簡
一枝開月蘂，萬粟蛻風埃。我欲乘風去，君須采月來。降真當換骨，甲第合班梅。蔌蔌都吹了，分香到綠苔。
酬寧國陳中書勸耕 釋居簡
深閴禪扉未扣關，先將鸞尾掃層巒。貴於步屧狂工部，健勝遊山老謝安。靜裏韶華天宇大，笑中耆艾酒尊寬。獨餘繾綣林泉思，更爲山紅小倚闌。
包氏卧虎圖 釋居簡
猿臂將軍死弗侯，發機百中巧無酬。不逢肉醉眠山路，飲羽空嗟老石頭。
廉上人得玄暉活法 釋居簡
微抹岑樓不見尖，澹迷山閣不蜚簷。一從蒙澒雲收後，活法知誰付阿廉。
破琴行 釋居簡
軫折徽殘弦索亂，貼壁緣空暗塵滿。歷聲爆得黑髹皴，蛇腹庚庚成百斷。爨痕孰辨贋與真，古已往矣思古人。木雖就槁聲不槁，老龍弗吟誰解聽。得時鄭衛嘈雜鳴，泯默韶頀瘖咸英。南風不競慍若酲，林林俚耳安知此。寰天滿地浮俗子，還我知音子鍾子。
李帥新創溪山真趣 釋居簡
動者智之機，惟仁與靜宜。天開真箇畫，誰識自然詩。水與雲相友，鷗馴鷺不疑。終南譏捷徑，有耳怕聞知。
大洞 釋居簡
纔入膚生粟，炎炎伏暑前。凹中元有路，虛處豈無天。待扣鐘非簴，將崩石架船。蜿蜒毋熟寐，我欲慶豐年。
續王黄州四皓贈答  其一 釋居簡
遮得冥冥翼，誰云漢網寬。劫謀飛隼疾，克愛拔山難。旒恐懸中斷，盂從覆處安。不如甘嫚駡，莫受子房謾。
續王黄州四皓贈答  其二 釋居簡
白眼看隆準，悠然見屈伸。奇功巍弗處，峻節退無隣。用則王非伯，潜嗟漢不純。雖亡秦日月，猶是避秦人。
用前送行韻寄趙編修可齋 釋居簡
爍石與金流，懷人眺晚樓。忽聞提健筆，喜似得神州。稻粒不多日，窗疏相次秋。只分千里月，木李不中投。
寄盤隠府判 釋居簡
閑把新抽粉節題，疾邪字字賦心思。溺非袖手無遺援，虐是專門忍助爲。山下水流花盡處，人間豕燎虱焦時。盈虛消息還來復，六月扶摇豈遠而。
祠山解后陳舒州 釋居簡
盍步花磚草制書，尚煩丐外替中除。肯堂肯室五經笥，難弟難兄三鳳雛。家學不逃鍾鼎貴，野情弗與隠淪疎。乾坤肯負真宏博，聊爲斯文發緒餘。
伯時二馬  其一 釋居簡
刁斗無聲苜蓿秋，不知猨臂未封侯。尚堪汗滴沙場血，花結青絲恨絡頭。
伯時二馬  其二 釋居簡
市駿爰從畫駿謀，何如脫鞅縱驊騮。青青許負雙眸子，不識驊騮只相牛。
佛國白赴召劉侍郎無言與諸賢作供於報恩題壁以紀傍有隆茂宗所作古木怪石 釋居簡
白也度苕谿，諸賢重挽携。金刀眷良集，鐵畫粲芳題。神護藏書壁，鴻留印爪泥。阿隆霜幹老，附竝薄雲霓。
狀元袁府判作詩贈王司理其略云簡川號工詩只今在市鄽試呼一問之參寥師孰賢王索答酬以四十字 釋居簡
籍甚參寥子，臨平破夏歸。弗經人道語，肯落箭鋒機。盤走珠無定，泥沾絮不飛。長公歸玉局，千載賞音稀。
送伊侍者歸嘉興 釋居簡
伊纔十二三，便學善財參。諱懶偏晨起，忘眠聽夜談。阮貧居道北，符學近城南。已壯貧如我，青青看出藍。
古松下禪僧圖 釋居簡
眼明千載老風烟，幽思悠然喜欲顛。疑在浣花詩裏見，只無松子落僧前。
米家平遠 釋居簡
樹豈無根瘦立，雲疑有蒂慵飛。好處不經人道，一家父子傳衣。
聞曹侍郎訃唁太博大孝 釋居簡
去酌孤山六一泉，吟邀兩衲簉諸賢。郎君拾芥登科後，老子懲姦去國前。鬢自侍郎班裏白，官從天子學中聯。半輪不死峩眉月，還鄉滄浪闊處圓。
寄真尚書 釋居簡
京索風煙一日還，東山起了到西山。應知雅量渾相似，默藴沉機只等閑。棋妙勝於淮上捷，扇輕銘露管中斑。共爲天下蒼生賀，不爲蒼生亦破顔。
雪林李兄偕昌國長之官 釋居簡
潮漲家門雪，無風亦震雷。飽帆蜚百尺，饑蜃吐叢臺。綃展洴鮫室，珠明剖蚌胎。春城種花地，冷帳小蓬萊。
趙左廂再薦 釋居簡
勤苦佐豐年，成功只聽天。聊揮數寸管，不費一文錢。燈婁層葩剪，楊曾百步穿。宗藩大廷對，可惜兩名先。
多景樓 釋居簡
好山可是登臨少，此地云胡應接多。天自有初恢壯觀，人非無故輒悲歌。煙收三面平開鏡，雨後雙鬟對綰螺。欲辯南徐古徐話，忍將名刻細摩挲。
很石 釋居簡
石很與孫儔，安知很易柔。借州託强援，歸妹叶奇謀。蜀相死猶勝，晉宣生可偷。吞吳恨如海，微意似尊周。
蔡山在江陰北湖西相傳是蔡邕伯喈墓 釋居簡
身與東都孰重輕，至今猶擅蔡山名。四圍深壍方方禁，千古英詞凜凜生。漢鼎已歸曹馬手，胡笳猶播管絃聲。傳家更有柯亭竹，曾作岐陽老鳳鳴。
三高亭 釋居簡
雪灘祠三高，高字累三子。故夫三子者，凜凜元不死。西風動歸思，不與歌散殊。用則謀人國，不用淪江湖。名節照勳庸，人與秋容潔。浩然天地中，朣朣湛華月。
虎丘 釋居簡
門掩怕山移，稜稜塔填欹。斷崖抽曉碧，死草借春滋。地狹樓蜚巧，雲低屋跨危。雨花臺上石，不似點頭時。
劍池 釋居簡
雲根無底竇，或謂水通溟。下瞰幾千尺，高標第四名。鬼題孤獨字，劍沕屬鏤精。翠禿青殘處，黄州舊勒銘。
二月十五陳樞密席上 釋居簡
上苑春常早，北海尊難老。朝來清鏡中，滿鏡朱顔好。回觀斗以南，如此能幾翁。秉彜固全德，數量齊崆峒。坐寢淮南謀，俯眂汲長孺。凜然老精神，折衝在尊俎。吟律行師嚴，四海巖巖瞻。莫袖春風手，膾炙天下口。
種梅 釋居簡
一枝春種水仙兄，著子先調老菜羹。鼎鉉工夫求近效，怕難得似黑衣卿。
槃隠 釋居簡
考得幽棲地，怡然勝美除。未歸已彭澤，不夢亦華胥。綠繞清分遠，紅稀碧間疎。漁樵莫爭席，不是野人居。
秋壑 釋居簡
泠風在懷袖，何必借商弦。就下識天巧，適安忘地偏。寒泓嫌雪暖，秋草似春鮮。見說蓬萊遠，依稀拄杖前。
秋壑親迎 釋居簡
龜筮從元吉，征車慶禮成。駸駸近七夕，脈脈耿雙明。羽飲黄金的，雲翻紫玉泓。扇鸞蜚翰墨，誰不解卿卿。
王神童 釋居簡
夙慧雖無蔕，抽萌便不凡。蘭薰騰玉砌，侯國薦冰銜。荷橐行須復，牙籤儘療饞。一經千佛字，先把客兒攙。
杜鵑花 釋居簡
染得深紅剪萬葩，春歸獨自絢韶華。丁寧莫受西風誤，誤使人看頃刻花。
丘監丞入新宅 釋居簡
朝日烏爰止，東家喜可占。槐陰隨舊砌，柳色動新簷。圖史雖添富，田園僅養廉。清才少閒日，那復久相淹。
爲老僧化衣褐 釋居簡
淅瀝寒生菡萏池，雪殘老藕不成絲。老僧歲晚無衣褐，却遣靈均去問誰。
木犀著雨 釋居簡
擬續小山吟，庭犀漬弗禁。再花仍剪剪，十日苦涔涔。墮砌金難燥，隨溝玉不沈。安知廣寒殿，幾日掃重陰。
木犀得晴 釋居簡
宿翳開新霽，繁枝耀淺黄。還如醒滯思，又似整殘粧。碎影仍多態，晴天別是香。坐分花下石，勺月薦深凉。
舟中中秋 釋居簡
樓外與樓頭，無如一葉舟。風輕隨月走，江遠與天流。好是今宵滿，新於曩日修。水雲相汗漫，襟袖獨颼飀。皓采通千隙，寒芒洞六幽。無枝空繞鵲，有約不驚鷗。漢掌仍承露，秦貂未換裘。弗須占蚌腹，已自壓江樓。欲放儀隣老，長隨蟾兔游。一年看晦朔，終不似中秋。
靈巖 釋居簡
斷崖蒼玉削，四繞綠屏帷。無港不相接，有山如此稀。樹秋連石瘦，雲晚截湖歸。一點西風急，籧篨相趁飛。
夫差避暑宮 釋居簡
天塹連天付水犀，離宮表裏萬山圍。越帆直指吳松落，猶在娃宮醉不歸。
楓橋夜泊 釋居簡
誰遣蒲牢吼夜闌，玉蟲剪盡玉脂乾。高山流水易爲賞，求賞此聲人獨難。
書雲後三日遊致道觀 釋居簡
九日同遊柱史家，野英羞澀未成花。重來又是書雲後，剛德纔抽四日芽。
酬鍾省元 釋居簡
東華肥馬塵，雋遊浩如海。擇交如觀瀾，滌濯百谷瀨。一瞬判清渾，三舍避狷怪。膝耻望塵金，簪愧側冠瑇。四三成朋曹，千百繁行輩。爬搔甚翎羽，嘲异常赴籠械。弗與衆接畛，亦復遠分界。知音丈人後，有玉無善價。哦詩山月傾，奏賦金馬待。青錢不俟選，白眼又焉浼。采筆雖暗投，雪曲獲佳配。朋來得分賞，客去但獨對。鮮明雲錦囊，名氏擅先載。壇想陶謝登，盟憶曹劉會。所交貴同德，所贈勝雜佩。一夔未鳴韶，族庖已芒背。悲凉弔楚騷，慨慷唁齊薤。寧方不爲卿，至圓在其內。圓方爲時中，俱付形骸外。三千風月篇，紛紛課誰最。
寄潼川東路李漕使 釋居簡
鄉來江西遊，見以旴水陰。博約劍津掾，亦復聆正音。轉眼貼天高，再見無路尋。把茅丹丘城，謝家蘭玉森。君家龍首兄，絳帳開沈沈。有時過蕭寺，借榻清風林。笑我泉石痼，示以膏肓針。欲彈廣陵散，惜無中散琴。欲上南陽疏，不如梁甫吟。琴以歌南風，吟以道古今。一鳴才邕邕，忍見鳳鳥瘖。朣朣垂景星，坤維長照臨。
小雪 釋居簡
入夜蕭蕭響，聲消恰轉更。僅能酬節序，不足殄蝗螟。瓦縫何曾滿，庭凹亦未平。窗疎燈欲死，俱誤照書明。
秋壑赴豫章倅 釋居簡
西山爽氣在眉睫，不在悠然得句時。髣髴長沙少年樣，清新瘦島晚唐詩。全提韜畧親分付，半倚軿星看設施。笑指貂蟬舊時物，自兜牟出恐成遲。
一陽生賀曹提舉 釋居簡
六陰纔伏便回春，剛德潜隨君子生。白日舊從黄道正，使星今傍紫微明。冰霜不作三冬凜，權量行歌一道平。湖上詩人望歸節，御屏風上已題名。
書菊磵屏蘭 釋居簡
欲酬天問些靈均，九畹歸來活寫真。采筆不知春去後，自芳元不爲無人。
謝太守張都承 釋居簡
三吳富且庶，亦復多名流。比屋充棟書，千斛銜尾舟。季子有遺烈，列國古鮮儔。人生五馬貴，彈壓如此州。欲雨天作雲，欲晴雲翳收。幕府非無賢，大田今有秋。不知夫如何，夙夜常軫憂。稅畝濟楮幣，濟尠恐不周。刮剔錐刀餘，豈若仁義優。藏富當在民，富民安用侯。迤邐及間架，分毫相校讎。陵遲必哀痛，噬臍將誰尤。剝床既及膚，民瘼何時瘳。公乎小留聽，毋歛雙眉脩。唐虞有神算，禹臯相協謀。芝蘭擷無遺，杞梓畢見搜。四郊固多壘，豈在一己羞。何如勉加餐，緩带姑小留。道聽懷好音，後苑摛詞頭。未解潁川組，已覆黄金甌。
題柏嶼水瘦屏 釋居簡
此妙伊誰得，能名惜不聞。痕收新漲水，瘦宿暝歸雲。煙靄疑無墨，鳧鷖不亂群。可堪擅毫素，幽討盍平分。
題趙生著色兩厖 釋居簡
向來爾祖在西都，掌監同聞誦子虛。直與吠堯群類別，短屏寫影護琴書。
贈婺女黄澹翁 釋居簡
掉牧羊鞭弗學仙，十年不轉舊星躔。僦無鄭廣文官舍，醒欠蘇司業酒錢。前席對床偎死火，反騷續雅聒清眠。江湖事業掀天地，豈在纍纍六印邊。
元宵晴呈倉使曹秘丞 釋居簡
元正霽雪卷陰機，做得晴如此夕稀。金菡新紅連夜發，玉輪初夜碾雲飛。漏隨冰泮生和暢，海湧山來抃峭巍。莫把笙鏞駐麾節，禁林樹樹響催歸。
苔梅 釋居簡
苔衣槁榦起枚條，的皪生香韻更饒。領袖鮮風高素節，精神華月凜清標。冷看不若同疎幌，煖熨何妨酌癭瓢。瞻望白雲天一角，年年思遠寄迢迢。
足娛山亭觀梅 釋居簡
紫萼騰芳金撚鬚，一花破白萬花疎。若非參子黄昏後，應是華風邂逅初。樓上略停橫玉手，壠頭聊代故人書。潢流漫漫無清影，試瀹山泉導石渠。
酬洪朝奉 釋居簡
樓居八十行地仙，兩脚踏土輕蹁躚。飲如長鯨食如虎，老齒不摇金石堅。年年正三二月天，花間幽討酬芳鮮。要續李杜三千篇，晚唐不足爭媸妍。歸來醉卧北窗下，靜照無私觀物化。孫枝生子又生孫，鼎來慶事前無聞。堂中衮繡方爛爛，門前桃李長紛紛。歛福錫民天所祚，吉德在躬如密付。要看壽富享天然，熏陶六極熙熙然。
破山 釋居簡
兩雄用壯勒不回，觸斷山脊青崔嵬。挾風卷雨上方去，旱火擊翻平地雷。澗松盤拏俯巍跨，鐵榦銅柯闖雲罅。鮮風不斷瓔珞珠，檜老枝腴亂零挂。四老墓田樵牧踐，莽堙蓁塞無人剪。振古芳塵玉象高，印泥遺爪霜鴻遠。舊吟新扁皆珠璧，雕梁雪壁昏題蹟。水流山空春晝長，番令人憶賛公房。
泣凝雲高士 釋居簡
晦朔憐朝菌，誰云羽化非。鼎芽靈液煖，草露太陽晞。莫上楊州去，須尋華表歸。雲埋金粟路，盡日鏁春霏。
送寬堂赴南外判宗 釋居簡
教欲明南國，無如小召公。塤箎後先奏，魯衛古今同。特操銀潢遠，清班玉笋空。洛陽潮雪外，脚脚是華風。
黄薔薇 釋居簡
紫透紅殷態度陳，露葵生色借芳新。春風便是黄金屋，羞殺黄金屋裏人。
芍藥 釋居簡
素瓊紅玉暈輕盈，落落層層傍砌明。大雅不收成謾與，定隨姿態昧脩名。
喜雨美王長官 釋居簡
四月五月河港枯，下田上田龜拆塗。山湫劍沕龍光閟，一呼便爲蒼生超。油然請命朝帝閽，觸翻玉女洗頭盆。女從帝傍輒大笑，紫金蛇掣暾重昏。田穉九死皆返魂，舳艫銜尾沙水渾。扣如虛谷有逸響，享以明德無繁文。去年老瓦雞豚酒，酒酣說尹終在口。屬聞今復辦多多，更聽醉農新詠歌。
竹岩名其弟別館曰山水窟 釋居簡
醉翁不在酒，似與老坡盟。同德裕仁智，如君難弟兄。可無經笥獵，亦有管城耕。喚起舊山賊，清吟入細評。
崔中書家藏閻立本醉道士圖 釋居簡
頹簪墮髻鴻都叟，愛酒如金叵常有。有時得輒止奔鯨，各開吞海谽谺口。不辭一醉一千日，千日芳鮮致無術。臨風大呼劉伯倫，欲分餘瀝洗濁涇。伯倫拍浮酒船裏，不信人間有涇渭。須臾酒醒騎馬歸，雪精玄犢顛倒騎。半醒僮僕相扶携，嵬岸混澒忘顛隮。狂態百出弗自知，畫手一笑盡得之。如鏡鑄像尤出奇，想當恁時百不理。道德五千風過耳，更復沉酣到六經，六經古人糟粕耳。
連月閔雨倚閣稅畝令下一夕大霔 釋居簡
謂是洪羊雨，洪羊幾日烹。天慳纔自破，田稚忽更生。漲溢重湖淥，懽騰萬籟聲。歛藏天下富，無廩不常平。
雨後復旱呼海嵎山龍浹旬復大霔  其一 釋居簡
龜田似大橫，剛燥不容耕。秧瘦無新思，舟膠阻去程。溽思梅雨後，寒厭麥秋晴。旱魃方爲虐，無容頃刻生。
雨後復旱呼海嵎山龍浹旬復大霔  其二 釋居簡
久矣惟心禱，呼龍徇物情。均沾四郊足，不負九推耕。蚌活沙頭脯，鶑新雨後聲。婁豐斯在望，老瓦醉秋成。
續東野銅斗歌送平江張都承  其一 釋居簡
拊斗答虛籟，和寡嗤笑多。得時朱離淫，苟合終不和。悠然得遺響，如得金叵羅。還汝金叵羅，聽我銅斗歌。
續東野銅斗歌送平江張都承  其二 釋居簡
老我名銅斗，可糝亦可糜。旦旦數瓶粟，不飽亭午饑。層冰十萬錢，剖蚌黳鬢絲。宏功厚斯享，毋使宏功隳。
續東野銅斗歌送平江張都承  其三 釋居簡
斗也賤者事，拊擊諧吟謳。吟成襦袴歌，謂尹當借留。尹如黄潁川，又似韋蘇州。重臨亦不惡，領略滄江鷗。
觀破山池白藕花 釋居簡
欲看芬陁利，攙凉曉入山。毳宜松露馥，屨惜蘚文斑。蟄破淵靈去，腥隨澗雨還。歌禽破幽寂，深樹隠綿蠻。
丙申六月二十六日作飄風行 釋居簡
疎櫺夜肅肅，須臾復蕭蕭。怒穴土囊口，倏若錢塘潮。舉屋如斷梗，拔木如拔苗。破山老蒼髯，深林古風標。蟠錯黄金園，戛摩叢玉霄。九秋婁戰伯，萬竅皆聲銷。拗折巢鶴頂，攧折潜虬腰。斷裂到臃腫，更復論楚翹。閲世今幾何，殞身不崇朝。遂使青童童，不及紅夭夭。痛此梁棟具，充它烹飪樵。多應蜚廉慵，虐致生物妖。至今月蝕篇，首惡當嘲調。因依獲附麗，傲很仍矜驕。佳樹首見凌，綠髮首見彫。曷若凉解慍，又令不鳴條。生春日酣酣，吹雪停瀌瀌。昌稷豐薿薿，殄莠除翹翹。四郊掃烽煙，九天清泬寥。雲開鬰藍天，觀闕飛岧嶤。群后靈在茲，不曰舜與堯。願輟股肱佐，下昌熙洽朝。天遠雲不來，借便摶扶摇。
既作飄風行十有七日風雨倍前乃賦後篇 釋居簡
夏首魃爲虐，種插喧戽車。駸駸六七月，原野皆菁華。再拜田祖賜，熨帖海若家。大有課水耨，小康占山畬。因依瞻江雲，西北起礮車。歸來省戶牖，綢繆亟撐叉。須臾眂溝壍，揞塞深搔杷。大塊果噫欠，天闊誰能遮。水立十丈渾，吹沙復流沙。江海尚若此，柰此箇稌花。再駕纔浹旬，怒很尤雄夸。簷聲挾霶𩃱，谷口應{含牙}谺。豈其發育初，繼以肅殺加。吹噓咸失中，刑賞仍過差。鄉來赤壁火，萬艘沈碧涯。鬼操逃天誅，不勦殘賊芽。巽二死餘責，噬臍徒咨嗟。矯矯水中龍，浮硤千萬艖。尺箠笞獨夫，鼎足成一家。至今說蜚廉，慷慨徒拜嘉。云胡艱難際，狂暴相紛拏。耕夫日懸懸，饁媼霜髿髿。欲刈爭淬鐮，欲穫競整耞。私償憂并吞，官輸虞扑撾。妄冀豐民天，仰天號且呀。反吹果何道，身正心不瑕。譊譊沸蒭蕘，靜默宜無譁。聰明弗遐棄，試以置齒牙。千慮貴一得，何必棼於麻。更詰姬旦鬼，勿謂東山賒。
寄王平江侍郎  其一 釋居簡
在御無絃別有音，音中逸響豈難尋。一彈首讋乘軒貴，萬古群空立仗瘖。肆狡缺唇安夜穴，憑妖九尾遠城陰。雙旌不駐夫差國，誰振延陵季子心。